Vláda nevie pomôcť mladým firmám, hádže im polená pod nohy

Startupisti kritizujú časté zmeny podnikateľského prostredia či zvyšovanie odvodov.

BRATISLAVA. Nemali peniaze na marketing, a tak svoje prvé produkty rozdali. Ukázalo sa, že šlo o dobrý krok a teraz firma AerobTec zbiera objednávky aj zo zahraničia. AerobTec je firma, ktorá vyrába výškomer, napríklad pre bezpilotné lietadlá, teda pre modelárov. Ide o startup, za ktorým stoja dvaja Slováci Jozef Rodina a Lukáš Palkovič. Práve otázkou, čo je to startup sa zaoberal náš parlament tento týždeň. A na rozdiel od zahraničia, kde ide o firmu s inovatívnym nápadom a potenciálom na vysoké zárobky, môže startupom na Slovensku byť hocijaká firma.  Parlament schválil, že v prípade startupu by malo ísť o firmu, ktorá nie je staršia ako 36 mesiacov a ovládajú ju len ľudia, ktorí ju zakladali. Nemusí však ísť iba o inovatívny podnik, stačí, ak táto firma bude spĺňať definíciu mikropodniku, malého podniku alebo stredného podniku.  Aj keď vláda zadefinovala startup až teraz, už vlani prijala opatrenia, ktoré by mali týmto firmám pomôcť pri podnikaní. K príprave zmien prizvala vláda aj podnikateľov. Tí sú však z výsledku sklamaní. "Väčšina z navrhovaných opatrení z koncepcie na podporu startupov nebola dodnes realizovaná," hodnotí Ján Solík zo Združenia mladých podnikateľov Slovenska.  Legislatívne zmeny, ktoré by pomohli startupom pri podnikaní, si nevšimol ani Palkovič z AerobTec. "Nespozoroval som nič, o čom by som si povedal - toto využijeme," hovorí.  Jediné opatrenie, ktoré podnikatelia a zástupcovia startupistov chvália a ktoré čoskoro začne fungovať je - možnosť založiť si jednoduchú (jednoeurovú) akciovú spoločnosť. Podnikatelia si ju budú môcť založiť od januára budúceho roka. V súčasnosti treba do akciovky vložiť minimálne základné imanie 25-tisíc eur, čo je najmä v prípade startupu veľkým problémom. Výhodou jednoduchej akciovky nemá byť len to, že bude lacnejšia, ale má aj jednoduchšie fungovať. Vzťahy medzi akcionármi, ako aj vstup či výstup investora, by  mali byť pružnejšie a flexibilnejšie. "Bude možné nastaviť vzťahy medzi jednotlivými akcionármi tak, aby ich práva zodpovedali ich postaveniu a záujmom. Napríklad zakladatelia budú mať garantované právo spoločnosť operatívne riadiť, investori kontrolovať výsledky a v prípade dosiahnutia určitých cieľov docieliť predaj spoločnosti, a zamestnanci budú mať právo podieľať sa na výťažku z predaja," vysvetľuje Radovan Pala, partner advokátskej kancelárie Taylor Wessing.  Nové spoločnosti budú môcť vydávať rôzne druhy akcií, napríklad zamestnanecké. Akcie budú môcť byť v rôznych hodnotách, dokonca za jeden cent." Týmto spôsobom môže ušetriť na nákladoch a získať na spoluprácu kvalitných odborníkov, ktorí sa uspokoja s nižšou mzdou výmenou za to, že v prípade, ak sa spoločnosti bude dariť, budú mať na nej podiel," dodáva Pala. Podľa executive manažérky Slovenskej aliancie pre inovatívnu ekonomiku Petry Dzurovčinovej je však škoda, že sa do praxe nezaviedli niektoré ďalšie opatrenia, ktoré boli v koncepcii zameranej na startupy. Nápomocné by podľa nej boli takzvané startup víza, ktoré by uľahčili príchod inovatívnych podnikov na Slovensko, ale aj jednoduchšie zamestnávanie cudzincov z krajín mimo Európskej únie najmä vo vysokokvalifikovaných odvetviach. Víza mali byť na dvanásť mesiacov. Startupisti tiež kritizujú časté zmeny podnikateľského prostredia. Medzi nimi aj nedávne zvýšenie stropov na odvody do Sociálnej poisťovne a zrušenie stropu na zdravotné odvody. "Najviac sa dotknú práve startupov, kde personálne náklady predstavujú najväčšiu záťaž pre rozpočet začínajúcej firmy. Napríklad v Litve schválila vláda inovatívnu daň, ktorá plošne znižuje náklady na zamestnanca na 252 eur," hovorí Dzurovčinová. Podľa Solíka sú legislatívne zmeny príliš časté a podnikatelia mrhajú časom aj energiou na ich sledovanie a plnenie nových povinností. Mnohé sú pritom podľa neho absurdné. "Ako je napríklad registrovanie sa na ministerstve životného prostredia, ak si chcú vytlačiť letáky," dodáva.   Tento text ste mohli čítať vďaka tomu, že platíte za obsah. Vážime si to.


Vetvy diaľnice D1 v Bratislave v nedeľu v noci uzatvoria

BRATISLAVA. Národná diaľničná spoločnosť uzavrie v nedeľu v noci zjazd z diaľnice D1 na Einsteinovu ulicu a výjazd z Dolnozemskej ulice na diaľnicu D1 v Bratislave. TASR o tom informovala hovorkyňa spoločnosti Michaela Michalová. Obmedzenie bude platiť od polnoci do 4.00 h ráno. Doprava v smere na Einsteinovu ulicu bude vedená na zjazd Bajkalská ulica. Ďalej na Prievozskú ulicu a Most Apollo. Na diaľnicu D1 bude doprava smerovaná cez Most Apollo, Prievozskú ulicu a Gagarinovu ulicu.


V Mexiku zavraždili majiteľa miestnej televízie

Salvador Adame je siedmi novinár, ktorý prišiel v Mexiku o život od začiatku roka.

MEXIKO. Zuhoľnatené telesné pozostatky, ktoré sa našli na západe Mexika, patria novinárovi Salvadorovi Adamemu. Toho v polovici mája uniesli neznámi muži. Informovala o tom v utorok agentúra AP s odvolaním sa na vyhlásenie mexickej prokuratúry. Adame bol riaditeľom a majiteľom miestnej televíznej stanice 6TV. K jeho únosu došlo 18. mája, keď ho neznámi ozbrojenci v meste Nueva Italia v štáte Michoacán násilím posadili do auta a odviezli na neznáme miesto. Prokurátor zo štátu Michoacán José Martín Godoy uviedol, že telesné pozostatky neznámej osoby sa našli v polovici júna a následné testa DNA potvrdili, že patrili Adamemu. Podľa Godoya bol Adame zavraždený na pokyn vodcu miestnej zločineckej skupiny, známeho pod prezývkou "El Chano" Peňa, a to údajne pre "osobné nezhody", ktoré medzi oboma mužmi vládli. Od začiatku tohto roka zabili v Mexiku celkovo už siedmich novinárov. Podľa Výboru na ochranu novinárov (VON) bolo od roku 1992 v tejto krajine usmrtených pri výkone svojho povolania najmenej 40 novinárov a ďalších 50 novinárov zomrelo v tom istom období za bližšie nevyjasnených okolností.


Čína chce postaviť prvú vlastnú lietadlovú loď na jadrový pohon

Čínsky prezident vlani prisľúbil, že do roku 2050 sa čínska armáda stane bojovou silou svetovej triedy.

PEKING. Čína vyvíja technológie, ktoré jej umožnia postaviť lietadlovú loď s jadrovým pohonom. S odvolaním sa na tamojšie štátne médiá o tom v stredu informovala agentúra Reuters. Krajina realizuje ambiciózny program modernizácie svojej armády. Čínsky prezident Si Ťin-pching vlani v októbri prisľúbil, že do roku 2050 sa čínska armáda stane bojovou silou svetovej triedy. Zároveň spravil z vývoja nových technológií jednu z priorít, pričom oznámil investície do stíhačiek, lietadlových lodí a raketových striel. Štátna spoločnosť China Shipbuilding Industry Corporation (CSIC) predstavila zoznam technických vývojových projektov. CSIC postavila i prvú lietadlovú loď čínskej výroby, ktorú spustili na hladinu vlani v apríli a do služby bude po vyzbrojení zaradená v roku 2020. Jej dizajn je založený na vôbec prvej čínskej lietadlovej lodi Liao-ning, ktorá bola v roku 1998 odkúpená ako vyradené plavidlo od Ukrajiny a neskôr v Číne prestavaná a zmodernizovaná. CSIC pracuje aj na tretej lietadlovej lodi, ktorá bude navrhnutá, skonštruovaná a vybavená výlučne za použitia technológií vyvinutých touto spoločnosťou. O čínskom programe lietadlových lodí sa veľa nevie, pretože ide o štátne tajomstvo. Podľa expertov potrebuje Čína najmenej šesť lietadlových lodí a ich vývoj potrvá desaťročia. USA operujú desiatimi lietadlovými loďami a plánujú postaviť ďalšie dve.


Vo firme Pozagas zrejme nastanú akcionárske zmeny

Spoločnosť Nafta plánuje zvýšiť svoj podiel v spoločnosti Pozagas.

BRATISLAVA. V spoločnosti Pozagas sa zrejme zmení akcionárska štruktúra. Protimonopolný úrad totiž začal správne konanie vo veci koncentrácie, ktorá spočíva v získaní nepriamej výlučnej kontroly spoločnosti Energetický a průmyslový holding (EPH) nad firmou Pozagas. "Tretie strany, teda fyzické a právnické osoby môžu predložiť úradu svoje pripomienky, námietky a informácie k oznámeným koncentráciám. Žiadame tretie strany, aby svoje pripomienky predkladali úradu čo najskôr,“ informoval PMÚ. V súčasnosti má firma Pozagas troch akcionárov. Spoločnosti SPP Infrastructure a Nafta vlastnia po 35 % a francúzska firma GDF International 30 %. V SPP Infrastructure drží 51-percentný podiel štátny Slovenský plynárenský priemysel. Zvyšok akcií kontroluje EPH. V Nafte je majoritným 56,15-percentným vlastníkom SPP Infrastructure. Zvyšné akcie vlastní Czech Gas Holding Investment. Práve spoločnosť Nafta potvrdila, že akcionárske zmeny v Pozagase sa budú týkať jej postavenia. „Správne konanie súvisí s plánovaným zvýšením podielu spoločnosti Nafta v spoločnosti Pozagas,“ uviedla pre portál vEnergetike.sk špecialistka externej komunikácie Nafty Alena Masláková Škvrndová. Detailnejšie informácie však neposkytla. „Bližšie informácie o transakcii poskytneme až po ukončení správneho konania,“ konštatovala.Spoločnosť Pozagas je vlastníkom a prevádzkovateľom podzemného zásobníka zemného plynu Láb 4. stavba, ktorý sa nachádza vo východnej časti Viedenskej panvy v blízkosti mesta Malacky. Spomínaný plynový zásobník v súčasnosti predstavuje zhruba 19 % uskladňovacích kapacít Slovenska.


V Sade Janka Kráľa prestreli pre gurmánov, festival potrvá do nedele

Do bratislavského Sadu Janka Kráľa dnes mieria gurmáni.

BRATISLAVA. Do bratislavského Sadu Janka Kráľa v piatok mieria gurmáni. Ich cieľom sú chuťovky, ktoré pre nich pripravili organizátori a všetci, ktorí sa podieľajú na deviatom ročníku podujatia Gurmán Fest Bratislava. "Sme milo prekvapení, že už od otvorenia o 14.00 h k nám prúdia milovníci dobrého jedla a pitia. Niektorí už aj využili ideálne počasie i miesto a urobili si piknik," priblížil riaditeľ festivalu Rado Nackin. Na svoje si počas tohtoročného stretnutia gurmánov prídu vegáni, priaznivci fine dinningu, ale aj fanúšikovia ázijskej kuchyne, trdelníkov či francúzskych palaciniek. "Gurmán Fest Bratislava je pre všetkých, ktorí majú radi pôžitok z jedla, nápojov, dbajú na kvalitné suroviny a chcú sa tiež o gurmánstve dozvedieť viac," dodal v tejto súvislosti Nackin. Pripomenul, že ani v tomto roku nebudú chýbať osobnosti gastronómie. "Na hlavnom pódiu budú priamo pred divákmi variť kuchári ocenení Zlatými vidličkami pre najlepších podľa gastronomického sprievodcu Gurmán na Slovensku, napríklad Braňo Križan, Igor Čehy či Tomáš Zapletal. Variť budú aj známi televízni kuchári Dávid Jurásek, Martin Korbelič, Zoltán Baláž a Martin Záhumenský. V sobotu (24.6.) sa predstaví i Kazuhito Kawahira - japonský šéfkuchár a osobný kuchár veľvyslanca Japonska v SR Juna Shimmiho," informoval riaditeľ festivalu. Súčasťou programu je viacero sprievodných akcií, vrátane atrakcií pre deti. Nebudú chýbať ani hudobné vystúpenia. Kompletný program možno nájsť na webovej stránke. Festival je otvorený dnes do 22.00 h, v sobotu(24.6.) od 12.00 do 22.00 h a v nedeľu (25.6.) od 11.00 do 20.00 h.


Kontrolóri sa pozreli na projekt DCOM, nepáči sa im neštandardný výber realizátora

NKÚ skontroloval poskytovanie elektronických služieb občanom cez samosprávy.

BRATISLAVA. Slovenská vláda by mala zvážiť povinné pripojenie všetkých samospráv do projektu Dátového centra obcí a miest (DCOM). Uviedol to Najvyšší kontrolný úrad (NKÚ) na základe výsledkov kontroly poskytovania elektronických služieb občanom prostredníctvom miestnej samosprávy. NKÚ sa tiež nepáči, že zavádzaním informačného systému (IS) DCOM za viac ako 70 miliónov eur bolo poverené záujmové združenie DEUS. Takáto právna forma je neštandardná a mala by byť prehodnotená, uviedol v piatok NKÚ. "Úspešnosť výkonu verejnej moci elektronicky, nielen vo vzťahu k ústredným orgánom štátnej správy, ale aj miestnej, regionálnej samosprávy, ide totiž ruka v ruke s aktívnym zapojením všetkých dotknutých strán," vysvetlil výhrady NKÚ jeho hovorca Marek Papajčík. Samosprávny informačný systém poskytuje verejnosti 138 služieb, pričom do systému môžu byť zapojené obce a mestá do dvadsaťtisíc obyvateľov. Koncom minulého roka bolo do projektu aktívne zapojených 1511 samospráv. Pretože je projekt financovaný z prostriedkov EÚ a je určený pre menej rozvinuté regióny, nemôžu sa do neho zapojiť samosprávy Bratislavského samosprávneho kraja. Riešením môže byť podľa kontrolórov financovanie zapojenia bratislavských samospráv prostredníctvom štátneho rozpočtu. V súčasnosti sa realizuje II. etapa projektu za 31 miliónov eur, ktorá zabezpečí plošné rozšírenie IS DCOM a jeho migrácie do vládneho cloudu. Kontrolný úrad považuje tento krok za kľúčový pri napĺňaní národnej stratégie informatizácie verejnej správy. Riešením špecifickej situácie na úrovni miestnej samosprávy bolo poverené záujmové združenie DEUS, ktoré IS DCOM realizuje. "Kontrolóri v tejto súvislosti upozorňujú rezort financií, ktorý je spoločne so Združením miest a obcí Slovenska (ZMOS) zakladajúcim členom združenia, že takáto právna forma je neštandardná a mala by byť prehodnotená," uviedol NKÚ. Kontrolný úrad formuloval odporúčanie ministerstvu aj preto, že do projektu smerujú významné európske a verejné zdroje. V rámci projektu už bolo financované dátové centrum IS DCOM v objeme 29,3 milióna eur a časť plošného rozšírenia pre obce a mestá v sume 16,6 milióna eur. Prevádzka systému ročne stojí približne tri milióny eur a na rozšírenie pokrytia územia Slovenska bol spracovaný projekt "Migrácia IS obcí do vládneho cloudu - plošné rozšírenie IS DCOM - 2. etapa" a na jeho realizáciu boli získané európske zdroje v objeme 31 miliónov eur.


Šramková porazila Schmiedlovú v derby súboji v Trnave

TRNAVA. Slovenská tenistka Rebecca Šramková zvíťazila nad krajankou Annou Karolínou Schmiedlovou nasadenou ako druhou za 122 minút 7:6 (5), 7:6 (5) v prvom kole dvojhry na antukovom turnaji ITF Empire Slovak Open v Trnave s dotáciou stotisíc dolárov.. Vo vyrovnanom stretnutí 21-ročná Šramková lepšie zvládla obe koncovky setov v tajbrejkoch. V tom druhom jej pri druhom mečbale o dva roky staršia súperka pomohla dvojchybou. Víťazka sa v osemfinále stretne s lepšou z dvojice Vera Zvonarevová (Rus.) - Angelina Kalininová (Ukr.). Rebecca Šramková (SR) - Karolína Schmiedlová (SR-2)  7:6 (5), 7:6 (5) Viktória Kužmová (SR) - Ons Jabeurová (Tun.)  6:1, 6:2 Jekaterina Alexandrovová (Rus.-8) - Lenka Stará (SR)  7:6 (0), 6:2 za 85 minút "Samozrejme, je ťažké hrať proti kamarátke. Najmä ak je to doma. Ale teším sa, že mi vyšiel zápas a že som bola lepšia na kurte. Bála som sa, že sa mi nevyplatí, že som hrala útočný tenis a nevydržím to po kondičnej stránke. Som rada, že sa to skončilo v dvoch setoch,“ povedala po víťazstve Šramková na webe turnaja empireslovakopen.sk. Šramková (364. v rebríčku WTA) hrá v Trnave s voľnou kartou od organizátorov. Pred dvoma rokmi sa táto bratislavská rodáčka dostala na Empire Slovak Open až do semifinále, vlani bolo jej konečnou už 1. kolo. Dosiaľ jedinou slovenskou víťazkou vo dvojhre v Trnave je od sezóny 2014 aktuálne neúspešná Schmiedlová. "Čo sa dá robiť, dnes to nevyšlo, Rebecca hrala dobre. Chcela som tu uhrať viac a zahrať lepšie. Rebecca si to zaslúžila. Nikdy to nie je príjemné hrať proti kamarátke, no až tak vážne to neberieme. Chcela som dnes vyhrať, dala som do toho všetko, no nevyšlo to. Rebecca hrala odvážnejšie, aj jej to tam padalo. Šance sme mali obe, v dôležitejších momentoch si to však uhrala sama," cituje Schmiedlovú web podujatia. Dvojhra - 1. kolo: Viktória Kužmová (SR) - Ons Jabeurová (Tun.) 6:1, 6:2 za 59 minút Jekaterina Alexandrovová (Rus.-8) - Lenka Stará (SR) 7:6 (0), 6:2 za 85 minút Viktorija Golubicová (Švaj.) - Vivien Juhászová (SR) 6:2, 7:6 (6) za 101 minút Rebecca Šramková (SR) - Karolína Schmiedlová (SR-2) 7:6 (5), 7:6 (5) za 122 minút Štvorhra - 1. kolo: Viktória Kužmová, Tereza Mihalíková (SR) - Darija Juraková, Cornelia Listerová (Chor./Švéd.) 7:5, 3:6, 16:14 (zápasový tajbrejk) za 101 minút Xenia Knollová, Anna Smithová (Švaj./V. Brit.) - Michaela Hončová, Irina Falconiová (SR/USA) 3:6, 7:6 (5), 11:9 (zápasový tajbrejk) za 103 minút Kaitlyn Christianová, Sabrina Santamariová (USA-4) - Vivien Juhászová, Ágnes Buktová (SR/Maď.) 7:6 (10), 6:1 za 91 minút


Kiska vstúpil do ringu. Ako reagujú politici na novú stranu

Predstavenie strany

Kiskov tím

Reakcia PS/Spolu

Reakcie politikov

Komentár Tkačenka

Matovič k Remišovej

Podcast

Rozhovor s Krpelanom

Stĺpček

Komentár

Pre predsedu strany Smer-SD Roberta Fica neznamená nová strana Andreja Kisku vôbec nič. Fico je presvedčený, že strana Kisku je problém liberálov, opozície. Strany Smer-SD sa to podľa Fica vôbec netýka. Zároveň povedal, že nebude robiť vyhlásenia o tom, či by bol ochotný s Kiskovou stranou po voľbách spolupracovať. "Nebudem rozprávať, čo bude, pre mňa je dôležitý výsledok parlamentných volieb," dodal a podotkol, že Kisku si nemôže vážiť a jeho strana pre neho nič neznamená. Politická strana Andreja Kisku nie je pre predsedu Národnej rady Andreja Danka žiadnym prekvapením. "Prekvapením je len Juraj Šeliga, ktorý sa tváril ako občiansky aktivista, ale taký je život. Ľudia si musia urobiť svoj názor, vysvetliť si niektoré súvislosti, konania týchto ľudí," povedal Danko. Šéf SNS tvrdí, že rešpektuje každú novovzniknutú stranu ako súpera v politickom boji. Podľa neho budú mať svoj program, vízie a viac to nekomentoval. Predsedu strany Most-Híd Bélu Bugára neprekvapilo, že exprezident Andrej Kiska zakladá novú politickú stranu, keďže tento krok vopred avizoval. Kiska podľa neho vstupuje do politického ringu a tak k nemu budú pristupovať aj médiá a ostatné politické strany. Bugár sa nevyjadril k možnosti budúcej spolupráce Mosta-Híd s Kiskovou stranou, ktorej program zatiaľ podľa neho ešte nie je známy. „Zatiaľ vieme len to, že prezident zakladá politickú stranu,“ vyhlásil Bugár. Boris Kollár nevylúčil spoluprácu strany Sme rodina s novou stranou exprezidenta Kisku napriek tomu, že sám Kiska dnes možnú spoluprácu s ním nespomenul. „Možno nás život dotlačí, že budeme musieť spolupracovať. Ja to nechávam otvorené. Viem si predstaviť spoluprácu s každou politickou stranou, ktorá aspoň trochu ctí zákony a ľud tejto krajiny,“ vyhlásil dnes Kollár. Zároveň pripomenul, že Kiskova strana má veľmi rozdielne názory na viacero oblastí, napríklad na migráciu či LGBTI. Kollár nepredpokladá, že by niekto zo Sme rodina odišiel do novej strany Za ľudí. Mimoparlamentná koalícia Progresívne Slovensko a Spolu zagratulovalo Kiskovi ku vzniku strany Za ľudí. Hovoria o spoločných cieľoch a názoroch s Kiskovou stranou a chcú rokovať o spolupráci. Líder parlamentného OĽaNO Igor Matovič ponuku na spoluprácu víta, Kiskovi ale vyčíta rozporuplné vyjadrenia.  "Na jednej strane hovoril o spolupráci a na druhej, že chce rozbiť naše hnutie a potiahnuť Veroniku Remišovú k sebe. Takto sa nezačína úprimná spolupráca," povedal Matovič. Šéf OĽaNO si tvrdí, že Kiska robí všetko preto, aby Remišovú získal do strany. Matovič zdôrazňuje spoluprácu preto, že podľa neho nemožno dovoliť prepad demokratických hlasov. "Vieme si predstaviť spoluprácu so všetkými, ktorí to myslia so Slovenskom úprimne," podotkol.


STĹPČEK PETRA SCHUTZA
Tragické nehody vrtuľníkov sú výzvou volať radšej sanitku

Zdá sa, že pravda o vyššej bezpečnosti leteckej dopravy v porovnaní s cestnou, ktorou ľudí s fóbiou z lietania hypnotizujú štatistici, stráca platnosť v slovenskom záchranárstve.  Dve tragické nehody vrtuľníkov v priebehu roka sú výzvou, že ak si chcete zvýšiť šancu na prežitie akejsi vlastnej zdravotnej príhody, volajte – ak ste pri vedomí – radšej sanitku. A ak by ste pri vedomí neboli, majte pri seba papier, že vzdušnou cestou nech vás berú iba v prípade, že by vás viezli rovno do márnice.  No. Vážnejší úvod k dispozícii nebol. K základnému sporu, teda či piloti záchrannej služby majú nalietaných hodín dosť, alebo málo, totiž stĺpček nevie zaujať odborné stanovisko. Keďže pravdepodobnosť, že dve tragédie v krátkom slede nie sú náhoda, je vcelku vysoká, vnucuje sa skôr systémová záležitosť. Čím sa nevylučuje ani to, že jedna i druhá havária môžu byť zlyhania aj individuálne.  Nebolo by od veci, keby štatistika vzduch/cesta začala platiť aj v oblasti služieb zdravotnej pomoci na Slovensku.


Anett Vaculíková: Nikto nás neučil, že strava musí byť vyvážená

Odborníčka radí rodičom, ako naučiť deti jesť s rozumom a zdravo.

Raw a bio strava verzus hranolčeky s rezňom. Nové trendy verzus tradície. Pravda bude niekde v strede. Žiaden extrém nie je zdravý, nech už má okolo seba vybudované akékoľvek fakty či mýty. Bombardujú nás informácie o hrozbách takej a onakej potraviny, médiá sa predháňajú trendmi v stravovaní, na ihriskách si mamičky podozrievavo nakúkajú ponad plece do obedárov a jedlo pre vlastné deti im kradmo strčia do dlaní v strachu, aby ich niekto neohovoril. Iste, znie to nadnesene, ale úprimne, nenašli ste sa v tom? My hovoríme: všetko s mierou. Ako sa rozumne postaviť v dnešnej dobe ku zdravému stravovaniu, sme riešili s Anett Vaculíkovou, ambasádorkou projektu Jamieho Olivera Food Revolution Day, ktorú poznáte aj z televíznych obrazoviek. Píše kuchárske knihy, varí zdravé jedlá pre školy a škôlky vo svojej cateringovej prevádzke a organizuje školy varenia v bratislavskej Starej tržnici. 1. S akými problémami spôsobenými nesprávnou stravou sa na Slovensku najčastejšie stretávate u detí? Ekzém a alergie. U dospelých sú to už tráviace ťažkosti, ktoré v mnohých prípadoch nevedia ani lekári zaradiť. Som absolútne presvedčená o tom, že sa tomu dá predísť správnou stravou. 2. Princípy zdravého stravovania neznejú vôbec zložito a napriek tomu sú jedlá rýchleho občerstvenia stále rozšírené a obľúbené. Prečo? Nikto nás neučil a neučí ani dnešné deti, že strava musí byť vyvážená. Osveta je takmer nulová. Ľudia nemajú radi zmeny. Zahusťovanie, kúpená bagetka na desiatu, vyprážanie, používanie rafinovaného cukru a bielej múky – to všetko sú u nás zvyky, ktoré sú naozaj železnou košeľou a nevládzeme z nich vykročiť, ale ten krok k novým návykom je nutný. A mal by sa začať v rodine, pokračovať v škôlke a škole a viesť nás celým životom. Pri toľkom návale kvalitou pochybných potravín je nutné nájsť si čas aj energiu zaoberať sa tým, čo kladieme na tanier svojim deťom, rodine a najbližším. Stojí to za to. 3. Biopotraviny, hranolčeky a mnoho ďalších potravín. Čo konzumovať a čo nie? Ako sa stavať k strave vo vzťahu k deťom vo vývoji? Nejde o to, rozdeľovať potraviny na nejaké „moderné skupiny”, len aby to znelo trendy. Ide o to, naučiť deti jesť to, čo ich organizmu prospieva. Aj hranolčeky sa dajú pripraviť zdravo. Ide o celkový prístup. Ak zemiak neupražím v obrovskom množstve oleja a nezasypem kilom soli, mám tiež hranolčeky, ale pre detský organizmus šetrné. A takéto hranolčeky sa dajú vyrobiť aj z rôznej koreňovej zeleniny. Rodičia budú spokojní, že dieťa malo jedlo plné živín, a dieťa si bude spokojne vychutnávať svoje hranolčeky. Napríklad aj zdravý kečup si viete vyrobiť doma. V dnešnej dobe je dôležité pristupovať k stravovaniu so zdravým rozumom aj s láskou. A nakoniec nič nemusíte dieťaťu upierať, často totiž stačí len zmeniť prístup k príprave a surovinám. 4. Stále častejšie si deti pýtajú ochutené vody a džúsy a čistá voda je pre ne na varenie a umývanie rúk. Aj vy ste zaznamenali tento trend? Malo by byť úplne prirodzené deťom ponúkať čistú neochutenú vodu ako prvú voľbu medzi nápojmi. Nedeje sa to tak, žiaľ, vždy a všade. K čistej vode si dnes deti musia vytvárať vzťah, čo je smutné, pretože je to po materskom mlieku najprirodzenejšia tekutina, ktorú môžeme nášmu organizmu dať. Sladené nápoje ju nikdy nenahradia. Výrobcovia ponúkajú pre mozog a chuťové bunky také stimulujúce kombinácie cukru a umelých prísad, že sa stávajú pascou a obrovským lákadlom pre deti. Sú to často len tekuté cukríky bez živín a rovnako by sa k nim malo pristupovať. 5. Existujú jednoduché pravidlá pre matky so snahou zlepšiť stravovanie svojich detí? Na prvom mieste je mama sama. Deťom treba ísť príkladom, takže jedálny lístok detí a dospelých by mal byť takmer identický, s výnimkou toho, že ten rodičovský môže byť viac „vychutený” korením a bylinkami. Často si rodičia malých detí myslia, že celozrnné potraviny sú najzdravšou a zároveň najsprávnejšou voľbou, ale nie je to úplne tak. Odporúčam pri pečení radšej používať hladkú špaldovú múku, vymeniť rafinovaný cukor za prírodné sladidlá, k hlavným jedlám pridať veľa sezónnej zeleniny, desiate a olovranty pripravovať spolu s deťmi a zapájať ich tak do celkového procesu varenia, aby pochopili, o čom všetkom to stravovanie vlastne je. Keď tie naše deti „zamladi” naučíme preferovať zeleninu a obilniny, tak budú mať správne návyky do budúcna. A postupne pridávame ovocie, kvalitné mäsové a mliečne produkty.


Album Janka Lehotského ostal tak trochu zabudnutý. Nerobí falošný poplach

Jeden z najväčších slovenských hitmakerov ponúkol profil muža, ktorý v sebe našiel modus vivendi

Obdobie za železnou oponou produkovalo v Československu hudobníkov, ktorí po jej páde mohli nadväzovať na to, čo vytvorili v síce chaotických, ale slobodných pomeroch. Niektorí to zneužili, niektorí nezvládli alebo sa nenápadne vytratili, jedni robili ďalej to, čo predtým, iní svoju tvorbu zase popierali, a ostalo aj zopár tých, čo sústredene pracovali na kvalitatívnych a ľudských posunoch. Jednou z najznámejších tvárí hudobnej brandže na Slovensku je už takmer pol storočia Janko Lehotský. Svoj najnovší album Moje mladšie ja vydal ešte začiatkom roka 2016, ostal však akosi zabudnutý. Hoci v súčasnosti stojí ako jeho autor skôr v tieni muzikantov s dobrým marketingom či fungujúcich v centre záujmu trendových experimentov, vydal svojimi pesničkami, ktoré vznikali za posledných päť rokov, cenné svedectvo. Je o tom, že hudobná tvorba má svoje limity a zákonitosti, ktoré v istých chvíľach netreba prekračovať. Nie preto, že sú overené, ale preto, že pomáhajú rozumieť estetike zrelosti. Janko Lehotský vo svojich deviatich pesničkách ponúkol profil muža, ktorý v sebe našiel modus vivendi. Cítiť z nich opätovnú radosť z tvorby a odvahu byť takým, ako ho jeho hudba s príznakmi jej všeobecnej minulosti určuje: farebným, rozprávkovým, svižným a dramatickým. Má váhu, ktorá zaňho hovorí, že sa tu nerobí falošný poplach. Čochvíľa sedemdesiatročný spevák a skladateľ stál ako líder kapely Modus začiatkom 70. rokov pri základoch rockového formovania slovenskej populárnej hudby. Dnes by masová nostalgia za týmito časmi mohla jeho poslucháčov obťažovať, keby nebolo citeľné, že jeden z najväčších hitmakerov v Československu na sebe stále pracuje. Po roku 1989 je to už jeho deviaty sólový album s pečaťou vžitých bluesových a soulových postupov a viac či menej výrazných baladických vrcholov. Na viacerých z nich dal ako skúsený autor hudby priestor mladým speváčkam, v ktorých cítil potenciál. Po Jane Kirschner či Monike Hilmerovej sa na „jeho mladšom ja“ podieľa Barbora Švidraňová s výborne technicky aj osobnostne zvládnutou skladbou Dobrá správa. Sviežu pesničkovú kolekciu s textami Vlada Krausza, Ruda Rusiňáka a Jozefa Urbana uzatvára dosiaľ nevydaná bonusová skladba Čas návratov z roku 1989 s textom Martina Sarvaša.


INZERCIAPre prácu v banke sú nevyhnutné tri schopnosti. Máte ich?

Kalendár ukazoval november 1903, keď práve na území Slovenska vládol František Jozef I., v Amerike sa ženil Franklin D. Roosevelt a v Dolnom Kubíne sa 54-ročný Pavol Országh Hviezdoslav stal vôbec prvým influencerom. Tatra banka mu totiž ponúkla miesto riaditeľa filiálky v Dolnom Kubíne. Jednak mu chcela pomôcť prekonať vtedajšie finančné ťažkosti a zároveň si dobre uvedomovala, že sa vďaka nemu môže stať obľúbenejšou. V tom čase už mal napísané diela ako Hájnikova žena, Ežo Vlkolinský, Prechádzky jarom i Prechádzky letom a preložil aj Shakespearov Sen noci svätojánskej a Hamleta. O jeho veľkom vplyve preto nebolo najmenších pochýb. Viacerí by mu mohli závidieť, že bol influencerom skôr, než to bolo cool (možno bol taký náš praotec hipster?) a že to pretrvalo vyše sto rokov. Banka odvtedy zamestnala desaťtisíce ľudí a číslo sa neustále zvyšuje. Dnes v nej pracuje takmer 4000 ľudí a jednou z nich je aj Romina Slafkovská. „Z pohovoru som odchádzala s negatívnym pocitom, že ma nezoberú a musím hľadať ďalej. Zdalo sa mi, že sa im nepáči moja úprimnosť a že je to len ďalšia firma, ktorá nemá rada otvorených ľudí. Lenže skutočnosť bola presne opačná. Po hodine sa mi ozvala riaditeľka, že hľadá niekoho, kto sa nebojí a že som prijatá,“ spomína Romina Slafkovská na pohovor spred troch mesiacov, po ktorom nastúpila na pozíciu poradkyne v prievidzskej pobočke Tatra banky. Dnes je začiatok septembra, sedíme spolu na záhrade na okraji Prievidze a rozprávame sa, o čom je práca v banke a ako sa v nej cíti človek, ktorý vo voľnom čase ešte stále hráva Pokémon Go a chodí na festivaly popkultúry. Že ste si banku predstavovali ako partiu nudných ľudí? Radiohead na pobočke a tetovanie vykúkajúce spod košele vás rýchlo vyvedú z omylu. Keby existoval rebríček povolaní zoradený podľa rýchlosti nábehu, práca v banke by bola skôr na chvoste. Jednoducho nie je možné uzatvárať hypotéky hneď v prvý deň. Začína sa pomocnými aktivitami. „Prajete si? Dáte si kávu? Ponúknem vám vodu? Prajete si? Dáte si kávu? Že si neprosíte? Nech sa páči, kolegyňa sa vám bude o chvíľu venovať.“ A takto celý deň dookola. Začiatky v banke sú skôr rozbehové a jediné, čo môžete, je pomáhať kolegom. Kým totiž neabsolvujete niekoľkotýždňové školenie, ku klientom sa nedostanete. „Prvý deň bol pre mňa skôr uvítací. Bolo to o zoznamovaní sa s kolegami a nastavovaní systému práce,“ opisuje Slafkovská. Podobne vyzerali aj nasledujúce dni, až kým nešla na školenie do Bratislavy. Počas troch týždňov jej vysvetľovali, aké majú platobné karty, ako funguje interný systém, kde hľadať aktuálne informácie a ďalšie detaily spojené s prácou. Keď nakoniec prešla testami, čakali ju ďalšie tri týždne na školiacej pobočke. Vtedy bola už len kúsok od toho, aby sa namiesto otázky: „Dáte si kávu?“ začala pýtať: „Ako vám môžem pomôcť?“ Je osem hodín ráno a Rominu Slafkovskú čaká každodenná rutina. Pripraviť si stôl, zapnúť počítač a ísť na krátku poradu o dennom pláne. Má na to polhodinu, stihne si spraviť ešte aj kávu. Káva je ráno obzvlášť dôležitá, pretože práve vtedy chodí najviac ľudí. Treba byť v strehu, sústrediť sa. „Pri našej práci sú nevyhnutné tri schopnosti. Kladenie tých správnych otázok, aktívne počúvanie a čítanie medzi riadkami. Nehovoriac o tom, že každý klient je iný a treba vedieť predvídať,“ vysvetľuje fanúšička anime. Ak si s niečím nevie poradiť, má poruke kolegov aj osobnú tútorku. „Pomáhajú mi kolegyne aj tútorka a veľmi ma potešilo, že sa o nás zaujíma aj riaditeľka pobočky. Nestáva sa často, že by sa niekto na vrcholovej pozícii rozprával s bežnými klientmi a pýtal sa ich, čo potrebujú. Dokonca keď nám chýbajú ľudia, posadí sa za priehradku a pomáha,“ teší sa Slafkovská, ktorá predtým pracovala ako testerka, obchodníčka s elektronikou či personalistka. Niekedy sa však objaví téma, ktorú dovtedy nikto neriešil a poradiť nevedia ani kolegovia. Veď ako by aj mohli, keď klienta zaujíma, čo to akurát počuť z reprákov. „To je Věra Špinarová?“ prerušil klient debatu o zakladaní sporiaceho účtu a na chvíľu ho zaujímala len hudba, ktorá práve hrala na pobočke. „Počkajte, pozriem sa,“ odpovedala mu Slafkovská a otvorila aplikáciu, v ktorej si zamestnanci môžu upraviť playlist podľa vlastného hudobného vkusu. „Je to Marie Rottrová, Řekni kde ty kytky jsou,“ pokračovala a skladbu lajkla, aby zvýšila pravdepodobnosť, že bude znieť aj vtedy, keď príde klient nabudúce. Možnosť počúvať na pobočke obľúbenú hudbu je len jeden z benefitov, ktoré banka ponúka. Okrem toho má Romina Slafkovská päť dní pracovného voľna navyše, príspevok pri práceneschopnosti, možnosť stráviť dva pracovné dni v roku dobrovoľníckou činnosťou, dostáva príspevok na oblečenie aj 100 eur ročne na nákup v e-shope benefitov. Práve ošatné, ako ho v banke nazývajú, ju výrazne potešilo. „Mohla som si doplniť šatník, keďže som nemala dostatok vhodného oblečenia. Dress code je pomerne uvoľnený, no obsahuje pravidlá ohľadom výberu farieb, materiálov a vzorov,“ hovorí Slafkovská, ktorá musela zjemniť jedine výraznejšie nechty. „Pýtali sa aj na moje farebné vlasy, pretože v minulosti som ich mala modré, fialové, bledoružové aj blond a do budúcna som rozmýšľala nad zelenou,“ usmeje sa zberateľka herných konzol. Povedali jej, že keď bude mať vlasy upravené a decentné, farba nebude prekážať. Niektoré veci by však dress code nezniesol. „Nemali by sme mať výrazné kvetové oblečenie ani agresívne farby,“ prezrádza Slafkovská. Ladiť by spolu mali aj ako celok, aby každý kolega nepôsobil ako z inej banky. V rámci odporúčaní to je všetko, dostali už len jedno. „Nemali by sme používať zdrobneniny, nepôsobia profesionálne. Predsalen slová ako kolegynka, peniažky, percentičká či nárastíček patria asi niekam inam,“ spomína Slafkovská, ktorej najvyššie dosiahnuté vzdelanie je maturita na prievidzskom gymnáziu. „Pre prácu s klientmi nie je vysoká škola nevyhnutná. Tá vás nenaučí vycítiť, kedy sa niekto ponáhľa a chce to mať čo najrýchlejšie vybavené alebo kedy zmeniť debatu o sporiacom účte na lajkovanie pesničky od Marie Rottrovej,“ hovorí Slafkovská a dodáva, že počas dňa za ňou príde ktokoľvek. Študenti, mladí rodičia, podnikatelia, dôchodcovia aj vyššie vrstvy. „Najviac ma prekvapila asi široká škála klientov, inak som s prácou v banke spokojná. Okrem iného som jej dlhodobou klientkou a je mi sympatické, že je spoľahlivá a stabilná a prináša inovácie. Práve osobná skúsenosť rozhodla o tom, že som na inzerát zareagovala,“ vysvetľuje Slafkovská. K pracovnej ponuke sa dostala rovnako ako Lukáš Košecký z Topoľčian. Obaja boli práve nezamestnaní a išli sa pozrieť na pracovné portály, či ich niečo zaujme. Scrollovali, preklikávali ponuky, nehľadali nič konkrétne. „Pozeral som si pracovné ponuky v okrese a povedal si, že banka je lepšia ako sklad. Nič viac za tým nebolo,“ smeje sa Lukáš Košecký, ktorý má už päť mesiacov na stole v Raiffeisen banke vizitku so slovami: „Volám sa Lukáš Košecký, svoj voľný čas rád trávim na plavárni, prípadne horskou cyklistikou. Najlepšie si však oddýchnem pri počúvaní hudby alebo s priateľmi pri šálke kvalitnej kávy.“ Lukáš bol síce s maturitou zo strednej drevárskej školy podobne kvalitný uchádzač ako Romina Slafkovská, výsledný pocit z pohovoru sa však výrazne líšil. „Vedel som, že ma zoberú. Len čo som prešiel prvým kolom, tušil som, že to mám vo vrecku,“ priznáva nadšený plavec. Rozdiel bol aj v tom, že v prípade Rominy stačili dve kolá pohovoru, Lukáš ich musel absolvovať tri. Nie preto, že by dve boli málo, ale chceli ho vidieť v Raiffeisen banke aj v Tatra banke. Obe totiž patria do jednej bankovej skupiny a aj kariérny posun môže byť od jednej banky k druhej. „Dostať sa do banky podľa mňa nebolo náročné. Síce je to v rámci tohto sektora moja prvá pracovná skúsenosť, učil som sa pomerne rýchlo. Popravde som si to predstavoval náročnejšie, hlavne na psychiku. Myslel som si, že to bude viac naškrobené, ako robot s robotom. Nakoniec je to dosť uvoľnené a skoro až na kamarátskej úrovni. S klientmi sa dá príjemne pokecať,“ hovorí bývalý stolár, zlatník a predavač. Aj on začína deň pravidelnou rutinou a pracuje od ôsmej do pol piatej. Vymení letáky, vytlačí aktuálny kurzový lístok, zapne klímu, svetlá a rádio a pripraví poštu. Denne k nemu príde okolo 20 klientov, závisí od obdobia a od toho, či je akurát pred výplatami alebo po nich. Lukášovi dokonca práca v banke pomohla natoľko, že sa rozhodol chudnúť a dodržiavať zdravý životný štýl. Ešte pred trištvrte rokom mal 103 kíl a veľa fajčil, dnes má o 20 kíl menej a trikrát do týždňa chodí plávať. „Nebolo mi dobre, pálila ma záha a často som bol unavený. Začal som sa báť o svoj zdravotný stav a povedal si, že nechcem v štyridsiatke riešiť infarkt,“ opisuje 31-ročný Topoľčanec. Ak dnes vojdete do banky na Ulici svätého Cyrila a Metoda v Topoľčanoch, nájdete ho sedieť pri prvom stole. Za ním skrinka, na nej kvety a vedľa džbán s vodou. Trvá presne desať sekúnd, kým vás ňou ponúkne. „Prajete si? Dáte si kávu? Ponúknem vám vodu?“ naučil sa pýtať sa rovnaké otázky ako Romina Slafkovská. „Klienti by sa u nás mali cítiť ako doma. Preto tá káva a samozrejme, aj príjemná hudba,“ vysvetľuje poradca, zatiaľ čo z reprákov znie Boli sme raz milovaní od Pavla Haberu. Uvoľnenú atmosféru v banke ilustruje aj tetovanie, ktoré Lukášovi vykúka spod košele. Farebný atóm, nad ním reťazec DNA, trochu fialovej, sem-tam slabomodrá, machule. „Nemal by som naň upriamovať pozornosť, preto nosím dlhý rukáv. Ale ak mi aj niekedy vykukne, s klientmi máme ďalšiu tému na debatu,“ chváli si Košecký. Keď sa to navyše spojí s kávou zdarma a príjemnou hudbou v pozadí, bankové prostredie je v sekunde preč. Pomáha tomu aj voľnejší dress code, ktorý majú v Raiffke už dlhodobo, v Tatra banke ho predstavili pred letom 2018. Volá sa Business Urban Style a muži vďaka nemu už nemusia nosiť viazanky, teraz si môžu dať pod sako aj tričko. „Pre zmenu dress codu sme sa rozhodli na základe spätnej väzby zamestnancov. Chceli mať v oblečení viac pestrosti a autentickosti,“ prezrádza riaditeľka pobočky Tatra banky Gabriela Uličná. Po dlhých prípravách sa dohodli na spojení klasiky s mestom a z každej pobočky bol vyškolený jeden zástupca na workshope so štylistom Mariánom Hornyákom. „Zamestnanci zobrali zmenu veľmi pozitívne. Na niektorých pobočkách sa začali dohadovať na spoločných farbách oblečenia v daný deň, inde spojili nákup oblečenia s teambuildingom,“ konštatuje Uličná. Či už máte vysokú školu, alebo nie, na tele tetovania alebo ste bez nich, Tatra banka aj Raiffeisen zverejňujú desiatky voľných pracovných miest na webe prirodzenenajlepsi.sk. Na celom Slovensku, pre kohokoľvek. Pre hráčov Pokémon Go aj aktívnych plavcov. Romina Slafkovská aj Lukáš Košecký sa zhodujú, že na pohovore je dobré byť úprimný, na nič sa nehrať a byť sám sebou. Zároveň je vhodné pozrieť si webovú stránku zamestnávateľa, prečítať si základné informácie o banke a pripomenúť si, aké informácie ste uviedli v životopise. „Podľa mňa viac zavážilo zdravé sebavedomie. Dôležitejšie bolo to, akým štýlom som odpovedal, ako to, čo som odpovedal,“ uzatvára Košecký.


Francúzsko vedie poradie krajín, slovenskí tenisti zostali na 29. mieste

V I. skupine euroafrickej zóny Davisovho pohára budú nenasadení.

LONDÝN. Reprezentácia Francúzska naďalej figuruje na najvyššej priečke v renkingu krajín podľa Medzinárodnej tenisovej federácie (ITF) za výsledky v Davisovom pohári družstiev mužov. Druhé miesto patrí Chorvátsku, na tretej pozícii sa nachádza Argentína. V prvej desiatke nedošlo k žiadnym zmenám. Slovensku patrí aj naďalej 29. miesto. Reprezentácia SR v rámci kvalifikačného kola (1. - 2. februára) neúspešne bojovala o účasť na finálovom turnaji v Madride, v AXA aréne NTC v Bratislave slovenskí reprezentanti podľahli hráčom Kanady 2:3. Slovensko sa najbližšie predstaví v septembrovom asociačnom termíne. Dvanásť neúspešných tímov z kvalifikačného kola bude rozdelených spolu s ďalšími krajinami do regionálnych skupín na základe nového rebríčka krajín. Žreb je na programe v stredu 6. februára v sídle ITF v Londýne a Slovensko bude figurovať medzi nenasadenými družstvami v I. skupine euroafrickej zóny. V štyroch prípadoch by sa tím kapitána Dominika Hrbatého predstavil u súpera (Švédsko, Rakúsko, Maďarsko, Portugalsko) a vo dvoch by o výhode domáceho prostredia rozhodol dodatočný žreb (Česko, Švajčiarsko). Stretnutia sa uskutočnia 13. a 14. alebo 14. a 15. septembra 2019. Víťazi postúpia do kvalifikácie vo februári 2020. Nasadené krajiny: Česko (13.), Švédsko (15.), Rakúsko (16.), Maďarsko (23.), Švajčiarsko (24.), Portugalsko (26.) Nenasadené krajiny: Bielorusko (31.), Bosna a Hercegovina (27.), Fínsko (38.), Izrael (33.), Slovensko (29.), Ukrajina (32.)


Pestovateľom chýbajú brigádnici, napísali list Richterovi

BRATISLAVA. Pestovatelia špeciálnych poľnohospodárskych plodín sa listom obrátili na ministra práce sociálnych vecí a rodiny Jána Richtera (Smer), v ktorom ho žiadajú o pomoc. Hlavným problémom pestovateľov je nedostatok sezónnych zamestnancov. Navrhujú preto opatrenia, ktoré by zlepšili postavenie a konkurencieschopnosť ovocinárov, zeleninárov a vinohradníkov, ako aj ostatných pestovateľov. Informovala o tom Jana Holéciová, hovorkyňa Slovenskej poľnohospodárskej a potravinárskej komory (SPPK). Pestovatelia špeciálnych podľa nej požadujú zrušenie alebo zmiernenie obmedzenia zamestnávať viac ako 30 percent štátnych príslušníkov tretích krajín pre ovocinárov a zeleninárov v období zberu ovocia a zeleniny, ďalej urýchlené zavedenie možnosti zasielania informačných kariet elektronicky a určenie príslušnosti úradu práce podľa sídla spoločnosti, ako aj umožnenie požičiavania zamestnancov medzi jednotlivými farmármi bez zbytočnej byrokracie, respektíve s možnosťou uzatvorenia rámcových dohôd medzi farmármi. Farmári podľa Holéciovej tiež žiadajú možnosť rozšírenia povolenia sezónnej práce na 8 mesiacov, upravenie nočnej práce v poľnohospodárstve vo vybraných mesiacoch od 22.00 do 5.00 hod, ďalej zrušenie zodpovednosti poľnohospodárov za konanie agentúr dočasného zamestnávania, ako aj zníženie odvodového zaťaženia sezónnych pracovníkov. "Nežiadame nič viac, ako to, čo už funguje aj v iných krajinách Európskej únie. Ak sú náklady zamestnávateľa za zamestnanca osem eur na hodinu na Slovensku aj v Belgicku, ale v Belgicku ostane zamestnancovi v čistom 7 eur a u nás len niečo vyše 4 eurá, nedokážeme byť konkurencieschopní," podčiarkol Marián Varga, predseda Ovocinárskej únie SR, ktorá je členom SPPK. Zberové plochy ovocných sadov aj zeleniny na ornej pôde podľa Holéciovej každým rokom ubúdajú. Nedostatok približne 500 sezónnych pracovníkov v blízkej budúcnosti ohrozuje vyše 5000 stálych pracovných miest a bude mať za následok výrazné zníženie produkcie ovocia a zeleniny. Ak sa s týmto stavom nezačne urýchlene niečo robiť, môže to priniesť fatálne dôsledky. "Pre nedostatok pracovnej sily sme vlani mohli zo 70.000 ton obrať a následne spracovať len 50-tisíc ton ovocia. Až 20.000 ton ovocia zhnilo pod stromami v sadoch a na poliach. Zároveň nám neostávalo nič iné, ako v priebehu jesene a zimy zlikvidovať 270 hektárov rodivých sadov," skonštatoval Varga. Aj napriek negatívnemu vývoju v tomto odvetví je podľa Vargu potrebné uviesť, že najvýznamnejší členovia Ovocinárskej únie SR a Zväzu zeleninárov a zemiakarov Slovenska mali priemerný podiel osobných nákladov na pridanej hodnote od roku 2013 do roku 2017 na úrovni 42,3 %. Pritom podiel miezd na hrubého domáceho produktu (HDP) Slovenska bol v roku 2014 na úrovni 37,59 % a v roku 2017 dosiahol 40,49 %. Údaje jasne ukazujú, že títo členovia sa nad priemerom Slovenskej republiky delia so svojím zamestnancami o vytvorenú pridanú hodnotu. Odmeňovanie zamestnancov je teda nadpriemerné.


Taxify dopadol lepšie ako Uber, naďalej môže voziť cestujúcich

Podľa Občianske združenie koncesovaných taxikárov spoločnosť Taxify vykonáva rovnakú službu ako Uber.

BRATISLAVA. Taxify nedopadol ako Uber. Na Slovensku môže naďalej slobodne ponúkať svoje služby. Informoval o tom Michal Krajčír z agentúry Tailor PR. Občianske združenie koncesovaných taxikárov sa podľa jeho informácií na Okresnom súde Bratislava I ešte 22. februára 2018 domáhalo, aby súd uložil spoločnosti Taxify povinnosť zdržať sa prevádzkovania a sprostredkúvania taxislužby na území Slovenska pomocou osôb a vozidiel, ktoré údajne nespĺňajú požiadavky kladené na vodiča či vozidlo taxislužby podľa zákona o cestnej doprave. Krajčír informoval, že občianske združenie odôvodňovalo svoj návrh poukazom na uznesenie Okresného súdu Bratislava I, ktorým nariadil tzv. neodkladné opatrenie voči spoločnosti Uber B.V. a uložil mu obsahovo analogické zdržovacie povinnosti. Podľa združenia taxikárov spoločnosť Taxify vykonáva rovnakú službu. Upozornil, že po zhodnotení všetkých skutkových tvrdení a predložených dôkazov sa však súd s týmito tvrdeniami nestotožnil a dospel k záveru, že neboli splnené podmienky pre nariadenie neodkladného opatrenia, ktorého sa žalobca svojím návrhom domáhal a návrh zamietol. Súd okrem iného uviedol, že žalobca nepreukázal, aby Taxify prevádzkovalo dopravu v rozpore s verejnoprávnymi predpismi. V neposlednom rade súd vo svojom odôvodnení uviedol, že Taxify nie je možné uložiť povinnosť zdržať sa vykonávania činnosti (teda prevádzkovanie alebo sprostredkovanie taxislužby), keďže túto činnosť v skutočnosti nevykonáva. Združenie taxikárov však podľa Krajčíra 23. apríla 2018 podalo na ten istý okresný súd ďalší návrh na nariadenie neodkladného opatrenia, kde opätovne žiadalo Okresný súd Bratislava I, aby uložil spoločnosti Taxify povinnosť zdržať sa prevádzkovania a sprostredkúvania taxislužby na území Slovenska. Na uvedený opakovaný návrh podľa Krajčíra reagovala spoločnosť Taxify, pričom upozorňovala na to, že Okresný súd Bratislava I už o totožnom návrhu rozhodoval a zamietol ho. Prišlo tak k vzniku prekážky rozhodnej veci (res iudicata), ktorá je neodstrániteľnou procesnou podmienkou. Okresný súd Bratislava I po preštudovaní spisového materiálu zistil, že opakovaný návrh združenia taxikárovna nariadenie neodkladného opatrenia proti Taxify sa zhoduje s predchádzajúcim návrhom, ktorý bol právoplatne a vykonateľne zamietnutý 11. apríla 2018. Na základe týchto skutočnosti súd konanie voči Taxify zastavil. Krajčír dodal, že súd zároveň rozhodol o tom, že združenie taxikárov je povinné nahradiť Taxify náhradu trov konania. Rozhodnutie súdu o "opakovanom" návrhu na nariadenie neodkladného opatrenia bolo právnemu zástupcovi Taxify doručené 24. mája 2018. "Sme radi, že súd takto rozhodol a že na Slovensku bude naďalej zachovaná možnosť slobodne sa rozhodovať o tom, ktorú službu v Bratislave a Košiciach ľudia využijú," uviedol Roman Sysel, manažér Taxify pre Slovensko a Českú republiku. Zároveň Sysel vyjadril znepokojnenie nad značne neštandardným spôsobom, akým sa v tomto prípade združenie koncesovaných taxikárov pokúšalo opakovane dosiahnuť vydanie neodkladného opatrenia proti našej spoločnosti, a to aj napriek tomu, že už vedeli o právoplatnom a vykonateľnom zamietnutí ich pôvodného návrhu. Rastislav Cenký, riaditeľ Inštitútu pre dopravu a hospodárstvo (IDH) tvrdí, že rozdielne rozhodnutie súdov pri spoločnostiach súvisiacich so službami prepravy osôb Uber a Taxify sú znepokojujúce. "Základom mestskej mobility a súvisiacich dopravných služieb musia byť férové a jasné podmienky, ktoré platia pre všetkých rovnako. Rozdielne rozhodnutie súdov podľa nás v rovnakej veci vnímame so znepokojením, keďže obe služby, respektíve mobilné aplikácie, na ktorých sú tieto služby založené, fungujú na takmer rovnakom princípe," zdôraznil Cenký. Pripomenul, že IDH dlhodobo upozorňuje na potrebu aktualizácie legislatívy dotýkajúcej sa taxislužieb. "Potrebujeme mať pravidlá, ktoré odstránia nadbytočnú, zastaranú a neúčelnú reguláciu, ale súčasne zákazníkom zabezpečia bezpečnú, dôveryhodnú, komfortnú a zodpovednými inštitúciami kontrolovateľnú prepravu," podčiarkol. Doplnil, že príklady zo zahraničia, napríklad v Estónsku, potvrdzujú, že služby zdieľanej jazdy ako Uber či Taxify môžu koexistovať spolu s tradičnými taxislužbami. Služby zdieľanej ekonomiky však nemôžu pôsobiť v akejsi šedej zóne ekonomiky krajiny. "Nová legislatíva by mala dať jasnú odpoveď, ako umožniť transparentné podnikanie pre všetky subjekty pôsobiace na trhu," dodal Cenký.


Sýrski kurdskí bojovníci strieľali do blízkosti tureckých novinárov

Žurnalisti v meste Azáz robili rozhovory s miestnymi policajtmi.

ANKARA, DAMASK. Sýrski kurdskí bojovníci strieľali na oblasť v severnej Sýrii ovládanej Turkami, práve keď skupine novinárov z Turecka ukazovali túto oblasť. Pri streľbe nikto neutrpel zranenia. Informovala o tom v piatok turecká štátna tlačová agentúra Anadolu. Sýrski kurdskí bojovníci strieľali na Turkami ovládané mesto Azáz v severosýrskej provincii Aleppo, keď spomínaní novinári robili rozhovory s miestnymi policajtmi. Azáz je jedným z frontov, odkiaľ tureckí vojaci a ich spojeneckí sýrski opozičné bojovníci odštartovali útok na enklávu Afrín, aby ju vyčistili od sýrskych kurdských bojovníkov, ktorých Ankara pokladá za národnú bezpečnostnú hrozbu. Enkláva je konkrétne pod kontrolou kurdských Oddielov ľudovej sebaobrany (YPG), ktoré Ankara označuje za teroristickú organizáciu napojenú na kurdské separatistické hnutie v Turecku. Agentúra Anadolu napísala, že jeden náboj zasiahol v Azáze pneumatiku obrneného vozidla, v ktorom sa viezli novinári, ale iné škody nevznikli. Nemenovaný predstaviteľ tureckej vlády dodal, že novinárov bezpečne z oblasti evakuovali a tí potom pokračovali v ceste, informovala agentúra AP.


Rakúsky minister obrany už nechce posudzovať žiadosti o azyl na území EÚ

O súčasnej azylovej politike v Európy hovorí Hans Peter Doskozil ako o pomýlenej.

VIEDEŇ. Rakúsky minister obrany Hans Peter Doskozil je za obmedzenie počtu utečencov v celej Európe. V budúcnosti by sa podľa jeho názoru vôbec nemali prijímať žiadosti o azyl na starom kontinente, ale výlučne v na to určených centrách mimo územia Európskej únie. Vyplýva to z ministrovej koncepcie, ktorej obsah s odvolaním sa na piatkové vydania denníkov Kurier a Bild sprostredkovala agentúra APA. "Ide o to ukončiť pomýlenú európsku azylovú politiku. Musíme si všetci priznať a čestne povedať, že kapacity na prijímanie v EÚ sú ohraničené. Musíme zamedziť nelegálnemu prekračovaniu štátnych hraníc," zdôraznil Doskozil. Jeho plán predpokladá zriadenie azylových a migračných stredísk v relevantných tretích krajinách ako sú Niger, Jordánsko alebo Uzbekistan, v ktorých by sa vyplňovali i žiadosti o azyl. Sem by sa mali prepraviť aj utečenci zachránení v Stredozemnom mori. V spomínaných centrách by malo prebiehať azylové konanie v súlade so štandardmi Európskej únie a pri rešpektovaní ľudských práv. Po detailnom preskúmaní každej zo žiadosti by potom limitovaný počet vybraných žiadateľov mohol legálne pricestovať do EÚ, požaduje rakúsky minister. Podľa jeho názoru treba pri integrácii oprávnených žiadateľov o azyl nevyhnutne zohľadniť kapacitné možnosti danej krajiny. Ľudia, ktorí nemajú právo na azyl, by mali putovať do krajín pôvodu alebo, ak ich tieto nechcú prijať, do "bezpečnej ochrannej zóny". Podľa rakúskeho denníka Kurier už Doskozil svoju koncepciu zaslal kolegom z rakúskej vlády, konkrétne šéfom rezortov vnútra a zahraničných vecí Wolfgangovi Sobotkovi a Sebastianovi Kurzovi. Koncepciu chce spoločne so Sobotkom predstaviť vo februári na stretnutí s rezortnými kolegami zo stredoeurópskych štátov a presadiť ju ako centrálnu migračnú stratégiu Únie.


SVET INAKGrécko dnes: Ako drastické škrty viedli k spontánnemu hnutiu

Zabudnite na obraz lenivých južanov s ľadovou kávičkou v ruke, na ktorých účty sa skladá celá Európa. Stovky občianskych iniciatív rúcajú mýty o ničnerobiacich Grékoch a dokazujú, že v časoch krízy sa viac než na systém treba spoľahnúť jeden na druhého.

Stretnú sa sýrsky utečenec, skrachovaný obchodník a zubár... To nie je vtip, ale čakáreň jednej z kliník solidarity, akých sú dnes po celom Grécku desiatky. Rovnako ako ostatné, aj tá v Solúne vznikla ako reakcia na krízu. Keď v rámci úsporných opatrení vláda zaviedla nové poplatky za návštevu lekára, recept či liečbu, o bezplatný prístup k zdravotnej starostlivosti prišli vyše tri milióny ľudí. Sociálne kliniky sú často ich jediná možnosť. „Verím v solidaritu, nie v charitu,“ hovorí stomatológ Thanasis Komnis a s úsmevom rozdáva vianočné koláčiky čakajúcim pacientom. „Každý človek má čo ponúknuť tomu druhému, bez ohľadu na to, v akej je situácii,“ myslí si. Na rozdiel od charity, solidárna pomoc neprichádza zhora od mecenáša, ale zospodu, v rámci komunity. „Som tu od prvého dňa, od 11. 11. 2011,“ vraví. Doktor Komnis sa na klinike strieda s ďalšími päťdesiatimi zubnými lekármi, ktorí sem prichádzajú mimo svojej súkromnej praxe. Zuby vŕta zadarmo aj tým, čo boli ešte nedávno jeho platiacimi klientmi. „Keď sme s klinikou začínali, 70 percent našich pacientov boli imigranti a zvyšok Gréci. Dnes je to naopak,“ vysvetľuje. Väčšina príchodzích podľa neho prišla o prácu a po dvoch rokoch stratili nárok na plné zdravotné poistenie. Na liečbu inde nemajú. Dostupnosť zdravotnej starostlivosti dnes v Grécku ovplyvňuje aj to, či si pacienti vôbec môžu dovoliť zavolať lekárovi a objednať sa, alebo či majú peniaze na to, aby sa za ním dopravili. Nehovoriac o dlhodobo alebo vážne chorých, ktorí sa napríklad kvôli chemoterapii musia zadĺžiť a riskovať exekúcie. Na svete snáď niet krajiny, ktorá by na finančnú krízu spustenú v roku 2008 doplatila viac ako Grécko. Medzi rokmi 2009 a 2015 sa hrubý domáci produkt na hlavu scvrkol z 94 na 68 percent priemeru Európskej únie, ukazujú posledné dostupné dáta Eurostatu. S upadajúcou ekonomikou extrémne stúpala nezamestnanosť. Ešte v roku 2008 sa týkala menej ako ôsmich percent obyvateľov, v roku 2015 skoro štvrtiny. Krajina má už roky najväčší podiel ľudí bez práce v EÚ. A práve kliniky solidarity sa snažia zmierniť následky extrémneho prepadu životnej úrovne bežných Grékov. Ťažkosti, v ktorých sa dnes miestni ocitli, vyšli najavo pred ôsmimi rokmi. Keď v dôsledku finančnej krízy kolabovali svetové trhy, prejavil sa katastrofálny stav gréckej ekonomiky: korupcia, nedostatočný výber daní a privysoké dôchodky nezodpovedajúce príjmom štátu. To všetko vyústilo do extrémne vysokého dlhu, ktorý krajinu napokon zrazil na kolená. Štát s dovtedy pomerne vysokou životnou úrovňou sa ocitol v situácii, keď si musel požičiavať peniaze aj na zabezpečenie svojho bežného denného chodu. Lenže investori krajine prestali dôverovať a boli mu ochotní ďalej požičiavať len s extrémne vysokými úrokmi. Grécko sa tak ocitlo v dlhovej špirále. Aby zabránili bankrotu, a tým aj ďalšiemu prehlbovania finančnej krízy v Európe, schválila Trojka (Európska komisia, Európska centrálna banka a Medzinárodný menový fond) Grécku pôžičku vo forme takzvaného eurovalu. A to pod podmienkou, že zavedie prísne úsporné opatrenia, zahrňujúce napríklad zvýšenie daní či zníženie dôchodkov. Dôsledky boli pre miestnych fatálne, dotkli sa i prístupu k zdravotnej starostlivosti a vzdelaniu. Aj v časoch ekonomického úpadku sa však časť Grékov dokázala zaktivizovať. Spontánne založili veľké solidárne hnutie, v ktorom sa dnes angažuje až tretina z nich. Hnutie solidarity zahŕňa nielen sociálne kliniky, ale aj lekárne, komunitné vývarovne, bezplatné doučovanie, právne poradne, kooperatívy a podobne. Okrem stomatológov dochádzajú do dvoch malých ambulancií Sociálneho zdravotného centra solidarity v Solúne všeobecní lekári, pediatri a psychiatri. Ak treba, posielajú pacientov k spriateleným špecialistom. Spolu s recepčnými sa o chod kliniky a lekárne stará asi dvesto dobrovoľníkov. O dôležitých veciach rozhodujú spoločne. A hoci ich štát legálne neuznáva, toleruje ich. Suplujú totiž jeho úlohu. „Nechceme mať nič spoločné s vládou, s neziskovkami ani s cirkvou,“ vysvetľuje Chrysta Anastasiadou, energická dôchodkyňa, ktorá pomáha s administratívou. „Nezávislosť je súčasťou našej filozofie.“ Týka sa aj finančnej podpory. Klinika neakceptuje komerčné sponzorstvo ani štátne granty. Vybavenie a lieky venovali miestne i zahraničné asociácie, kooperatívy či súkromné osoby. Po piatich rokoch šetrenia, počas ktorých sa v Grécku v dôsledku niektorých opatrení zvýšil výskyt tuberkulózy či HIV, schválila vláda v lete 2016 novú legislatívu. Podľa nej sa niektorých typov ošetrení v štátnych nemocniciach dočkajú aj ľudia bez práce či žiadatelia o azyl. Činnosť sociálnych kliník to však podľa zubára Thanasisa Komnisa zásadne neovplyvní: „V niektorých prípadoch ponúkame lepšiu starostlivosť ako verejné nemocnice,“ hovorí. Mnohé totiž kvôli kríze zavreli, v zostávajúcich je nedostatok personálu a pridlhé čakacie lehoty. Zo solúnskej kliniky solidarity dochádzajú zdravotníci aj do ošumelej továrne na okraji mesta. Aj tu bezplatne ošetria hocikoho, kto príde. V rohu bývalej výrobnej haly sa v nesúrodých hromadách povaľujú vozíky, nemocničné postele, barle, škatule s oblečením. Dary z domova i zo sveta. „Sú pre každého, kto to potrebuje,“ vysvetľuje Dimitris Koumoutsioulis, jeden z pracovníkov fabriky Viome. Kríza tvrdo zasiahla aj grécky súkromný sektor. V priebehu ôsmich rokov zaniklo viac ako 240-tisíc firiem z pôvodných viac než 860-tisíc, upozornila Európska komisia vlani v apríli. Temný bol pre grécky biznis najmä rok 2011. Vtedy skrachovalo vyše 100-tisíc spoločností. Patril medzi nich aj Dimitrisov pôvodný zamestnávateľ. Keď vedenie firmy pred piatimi rokmi vyhlásilo bankrot a zmizlo, málokomu by napadlo, že sa Viome raz stane svetoznámym príkladom továrne riadenej robotníkmi. V opustenom podniku vtedy ostala päťdesiatka bezradných zamestnancov. Po mesiacoch márneho čakania na výplaty sa rozhodli vziať život do vlastných rúk a fabriku zabrali. „Bývalú šéfku sme odvtedy videli len na súdoch,“ hovorí Dimitris. Peniaze už nikdy. A to v časoch, kedy príjmy bežných Grékov klesli o tretinu a každý štvrtý človek je bez roboty. Väčšina ľudí má problém platiť včas svoje účty, odvádzať dane či splácať hypotéky. Aj robotníkom vo fabrike Viome pomohlo hnutie solidarity. Pokračovať v úspešnej výrobe lepidiel totiž sami nemohli. Ako zamestnanci nemali oprávnenie nakupovať chemikálie. Na benefičnom koncerte sa na podporu občianskej neposlušnosti vyzbieralo 20-tisíc eur. „Nakúpili sme za ne ingrediencie a recepty na prírodné produkty sme našli na internete,“ smeje sa Dimitris Koumoutsioulis. Prvými odberateľmi ekomydiel a čistiacich prostriedkov boli priatelia, príbuzní a samozrejme hnutie solidarity. Dnes si ich cez e-shop objednávajú aj do Nemecka, Talianska či Francúzska. Z pôvodných päťdesiat vo fabrike ostalo len 13 statočných. Fotini Baltzoi je medzi nimi jediná žena: „Moja dcéra je hrdá, že tu pracujem,“ hovorí. Hoci ju prijali – samozrejme kolektívnym rozhodnutím – len pred dvomi týždňami, dostáva taký istý plat ako všetci ostatní. Asi 350 eur, čo sa rovná sociálnej podpore. Pre ilustráciu: pár žijúci v priemernom gréckom meste, s dvomi deťmi a hypotékou potrebuje na pokrytie svojich najzákladnejších potrieb takmer 900 eur, ukazuje výskum Macedónskej univerzity. Vo Viome však za sumu, z ktorej bežná rodina nevyžije, musia aj pracovať. Nebolo by jednoduchšie váľať sa doma a poberať podporu? „Nejde iba o nás,“ vysvetľuje Dimitris Koumoutsioulis. „Chceme inšpirovať spoločnosť, v Grécku aj inde vo svete.“ Po roku bez práce by navyše stratili nárok na sociálnu podporu od štátu. Iba necelá desatina nezamestnaných dostáva sociálne dávky, aj to zredukované v rámci úsporných opatrení. Rodinám s nízkym príjmom sa systém snaží pomôcť napríklad kupónmi na jedlo či 40-eurovým príspevkom na dieťa. Budúcnosť továrne je rovnako neistá ako smerovanie celej krajiny. Ľavicová vládna strana robotníkom pred voľbami prisľúbila pomoc. Na otázku, či sa podpory aj dočkali, Dimistris Koumoutsioulis len mávne rukou: „Keď sme boli v Aténach protestovať, polícia nás zbila. To sa nám za predošlej vlády nikdy nestalo.“ V novembri sa štát znovu pokúsil podnik predať, do aukcie sa však nik neprihlásil. Absurdná situácia pokračuje. Hoci fabrika zamestnancom legálne nepatrí, dodnes ich nikto neprepustil. Kedykoľvek však môže prísť polícia a továreň nasilu vypratať. Robotníci ju preto strážia 24 hodín denne, vo sviatky aj cez víkendy. Brána býva cez deň zamknutá, aj keď v skutočnosti je Viome otvorené pre každého, kto sa chce o samoriadenom fungovaní dozvedieť viac. Obrovské výrobné haly občas rozozvučí koncert solidarity či stretnutie iných robotníckych hnutí. Pri transformácii z pozície zamestnancov na spolumanažérov sa vraj vo Viome inšpirovali najstarším gréckym družstvom Ampelakia. To v 18. storočí vlastnilo a spoločne riadilo až šesťtisíc žien, mužov a detí, pestovateľov bavlny a výrobcov priadze. Dnes je podľa odhadov organizácie Solidarita pre všetkých v Grécku viac ako 300 kooperatív. Jednou z nich je obchod Bios Coop vo východnej časti Solúnu, ktorý sa zameriava na ekologické výrobky z lokálnych produkcií. „Dve tretiny nášho sortimentu pochádzajú priamo z regiónu,“ pochváli sa Stratos Manos, jeden z 300 spolumajiteľov komunitného supermarketu. Povolaním urbanista je momentálne súčasťou pracovnej skupiny, ktorú valné zhromaždenie poverilo vedením obchodu. Až 95 percent výrobkov v regáloch je gréckych, zvyšných pár od spriatelených kooperatív v cudzine. „Náš projekt bol priamou reakciou na krízu. Vedeli sme, že potrvá a zdroje na jej prekonanie chýbajú,“ vysvetľuje. Obrátiť sa priamo na farmárov bolo spontánnym rozhodnutím mnohých iniciatív. V ústrety neistote si uvedomovali, že lepšie sa darí tým, čo si jedlo pestujú sami. „Grécka spoločnosť je s vidiekom silne prepojená, zakladáme si na tradičných produktoch a jedlách. Ešte aj druhá či tretia generácia ľudí v meste by sa chcela vrátiť na dedinu,“ myslí si Stratos Manos. Vďaka hnutiu bez sprostredkovateľa klesli ceny niektorých komodít až o polovicu. Tzv. zemiaková revolúcia pomohla aj pestovateľom. Dovtedy totiž museli úrodu predávať pod cenu, hoci zákazník za ňu zaplatil priveľa. Aj produkty v supermarkete Bios stoja menej ako inde. Na rozbehnutie predajne sa členovia kooperatívy vyzbierali po 150 eurách. Hoci nik z nich nemal skúsenosti s podobnou prevádzkou, projekt funguje. Zisk z miliónového obratu si však nedelia, ostáva v obchode. „Našou hlavnou motiváciou bolo mať možnosť kúpiť si kvalitné produkty za férovú cenu. A tiež vytvoriť nové pracovné miesta,“ vysvetľuje Stratos Manos. „Ako vedľajší efekt sa nám podarilo zhmotniť náš sen. Ľudia majú kapacitu zorganizovať sa, lepšie než štát a iné inštitúcie.“ Ťažšie než niektoré veci urobiť je podľa neho naučiť sa nájsť spoločnú zhodu. Projekt Svet inak je súčasťou kampane Vyber si, ktorú počas predsedníctva Slovenska v Rade EÚ realizuje Platforma MVRO. Aktivitu spolufinancuje SlovakAid a Európska komisia. Články reprezentujú výlučne názory ich autorov.


Dotazník o okolí Chorvátskeho ramena už  vyplnilo päťsto ľudí

PETRŽALKA. Do dotazníka o rozvoji územia okolo Chorvátskeho ramena v bratislavskej Petržalke sa zatiaľ zapojilo vyše päťsto ľudí. Ako uviedla hovorkyňa Bratislavy Zuzana Onufer, najväčší záujem majú Petržalčania, ktorí tvoria 85 percent respondentov. Magistrát chce zapojiť verejnosť do procesu rozhodovania o využití územia, ktoré bude súčasťou druhej etapy predĺženia električkovej trate až po Janíkov dvor. Hlasovanie spustili 12. februára, občania môžu do 19. marca vypĺňať online dotazník, ktorý vyhodnotí tím odborníkov a podnetné návrhy zapracuje do urbanistickej štúdie. Pre ľudí pripravili aj informatívny web o stave spracovania štúdie. Garantkou participatívnych procesov je hlavná architekta mesta Ingrid Konrad. Participáciu verejnosti považuje za pridanú hodnotu plánovacieho procesu pri zohľadňovaní požiadaviek domácich rezidentov, ktorí najlepšie poznajú svoje okolie. Stránku vytvorili pre predstavenie urbanistickej štúdie územia a občianskej participácie, v rámci ktorej robia prieskum verejnej mienky formou dotazníka. Dotazník vyhodnotí nezávislý tím odborníkov a vyhodnotené výstupy zapracujú do návrhu urbanistickej štúdie, ktorú predstavia verejnosti a v budúcnosti bude slúžiť ako podklad pre zmeny a doplnky aktuálneho územného plánu mesta. Pomôže tiež k spracovaniu podrobnejších územných plánov zón, ktoré jasne a pevne stanovia, čo sa kde môže stavať, kde a v akom rozsahu sa má zachovať alebo rozvíjať zeleň a aké funkcie územia sú prípustné. Zuzana Onufer pripomenula, že v súvislosti s plánovanou výstavbou novej električkovej trate v tomto koridore spracováva hlavné mesto urbanistickú štúdiu. Jej úlohou je prehodnotiť urbanistický rozvoj tohoto územia okolo električkovej trate z hľadiska súčasne platného územného plánu mesta z roku 2007. Urbanistická štúdia s názvom Riešenie centrálnej rozvojovej osi Petržalky sa zameriava na získanie názorov na ekologický a urbanisticko-architektonický potenciál územia. Zameriava sa tiež na koordináciu s mobilitou v území, s pešou a cyklistickou dopravou, MHD i s automobilovou dopravou. V súvislosti so začiatkom výstavby II. etapy električkovej trate do Petržalky, stavby Nosný systém MHD, prevádzkový úsek Janíkov dvor - Šafárikovo námestie v Bratislave, 2. časť Bosákova ulica - Janíkov dvor, hlavné mesto v súčasnosti pracuje na projektovej dokumentácii a získaní povolení v zmysle stavebného zákona. „Bez uvedených povolení nie je možné vypísať verejné obstarávanie na zhotoviteľa stavby,“ dodala Onufer s tým, že dôležité je aj financovanie stavby cez Operačný program Integrovaná infraštruktúra (OPII). Žiadosť o nenávratný finančný príspevok z EÚ zdrojov podajú prostredníctvom Ministerstva dopravy a výstavby SR, ktorý je riadiacim orgánom OPII. „Je to prioritný projekt hlavného mesta, mesto sa mu venuje tak, aby bol projekt úspešne ukončený do konca roka 2023,“ ukončila hovorkyňa Bratislavy.


V ropovode Družba zaznamenali nové znečistenie ropy

MOSKVA. V časti ropovodu Družba vedúcej z Bieloruska do Poľska bola v stredu zistená nová kontaminácia ropy organickými chloridmi. Podľa spravodajského servera RBC to oznámil ruský prevádzkovateľ ropovodov Transnefť. Dodávky ropy boli v tomto úseku v stredu večer prerušené, vo štvrtok ráno však boli obnovené. Štvrtkové merania ukázali, že znečistenie sa vrátilo pod stanovený limit. Preto mohli byť dodávky ropy obnovené. O obnovenie dodávok podľa podniku rozhodla poľská strana, píše RBC. Ropovod vedúci z Ruska sa v Bielorusku rozdeľuje na dve vetvy. Severné vedie do Poľska a Nemecka, južná cez Ukrajinu do Maďarska, na Slovensko a do Českej republiky. Na konci apríla sa do ropovodu Družba dostala ropa znečistená organickými chloridy, ktoré môžu poškodiť rafinérie. Krajina napojené na Družba preto dovoz prostredníctvom tohto ropovodu dočasne zastavili. Do Českej republiky bol dovoz obnovený koncom mája. Kapacita ropovodu Družba je až jeden milión barelov ropy denne, čo je zhruba jedno percento globálneho dopytu.


Merkelová končí cestu po Afrike v Nigérii, zamerala sa na tému migrácie

Nemecká politička končí v Lagose svoje trojdňové turné po trojici afrických štátoch - Senegal, Ghana a Nigéria.

LAGOS. Nemecká kancelárka Angela Merkelová absolvovala v piatok v Nigérii stretnutie s tamojším prezidentom Muhammaduom Buharim. Nemecká politička končí v Lagose svoje trojdňové turné po trojici afrických štátoch - Senegal, Ghana a Nigéria - zamerané na posilnenie ekonomického rozvoja a riešenie problému ilegálnej migrácie, píše agentúra DPA. Merkelová a Buhari sa sústredili predovšetkým na ilegálnu migráciu. Práve Nigérijčania totiž tvoria najväčšiu skupinu spomedzi afrických migrantov, ktorí sa vydajú na nebezpečnú cestu do Európy cez Stredozemné more. Ich odchod z vlasti okrem iných faktorov aktivuje činnosť islamských radikálov na severe krajiny, dodala DPA. Kancelárka by mala s Buharim hovoriť aj o aktuálnej situácii s povstalcami a o tom, ako africkú krajinu stabilizovať. Stretla sa aj so zástupcom Hospodárskeho spoločenstva západoafrických štátov (ECOWAS), s ktorým hovorila o hospodárskej spolupráci v rámci regiónu. Islamistická teroristická organizácia Boko Haram začala v Nigérii pôsobiť v roku 2009. Pred jej násilnosťami utieklo zo svojich domovov približne 2,5 milióna ľudí a okolo 20-tisíc ďalších títo militanti zabili. Nigéria je regionálnou veľmocou západnej Afriky a zároveň najľudnatejšou krajinou tohto kontinentu. Je tiež jedným z najväčších producentov ropy v Afrike. Okrem povstania bojovníkov Boko Haram a extrémistov spojených s organizáciou Islamský štát (IS) na severe krajiny ju sužujú násilné konflikty medzi pastiermi dobytka a roľníkmi v centrálnej oblasti krajiny, ako aj medzi militantmi na juhu. Merkelovú v Nigérii, ako aj Senegale a Ghane, ktoré sú považované za dve najrýchlejšie sa rozvíjajúce ekonomiky Afriky, sprevádzala skupina podnikateľov.


Bundesbank: Blížiaca sa recesia ekonomiky je súčasťou cyklu

Dôvodom je prehlbujúci sa pokles vo výrobe a spomalenie sektora služieb.

FRANKFURT NAD MOHANOM. Nemecko pravdepodobne vstúpi do technickej recesie v 3. štvrťroku, to však nie je dôvod na obavy. Uviedla to centrálna banka Bundesbank vo svojej mesačnej správe. Prieskumu spoločnosti IHS Markit v pondelok (23. 9.) ukázal, že aktivita nemeckého súkromného sektora sa v septembri znížila, prvýkrát od apríla 2013. Dôvodom je prehlbujúci sa pokles vo výrobe a spomalenie sektora služieb, ktorý stratil dynamiku. Centrálna banka síce očakáva pokles hrubého domáceho produktu (HDP) Nemecka aj v 3. štvrťroku (po jeho znížení v predchádzajúcich troch mesiacoch), ale iba mierny. Podľa nej tento pokles by sa mal v súčasnosti vnímať ako súčasť cyklického návratu k normálu, keďže nemecká ekonomika má za sebou obdobie prehrievania. V 2. štvrťroku sa HDP Nemecka znížil o 0,1 percenta oproti predchádzajúcemu kvartálu. Technická recesia je pritom definovaná ako pokles HDP dva po sebe nasledujúce štvrťroky. Banka poznamenala, že mierna recesia nemusí nevyhnutne predstavovať koniec obdobia expanzie všetkých odvetví hospodárstva, pretože aktuálne je tento pokles obmedzený do značnej miery na priemysel.


Vyhral aj Tour de France. Brit priznal, že dostal výnimku na zakázané látky

Malo to čisto lekárske opodstatnenie, nesnažil som sa získať neférovú výnimku, uviedol Wiggins.

LONDÝN. Nedávno uniknuté dôverné medicínske záznamy odhalili, že medzi športovcami, ktorým povolili užívať inak zakázané lieky, je aj britský cyklista Bradley Wiggins. Víťaz Tour de France z roku 2012 však v rozhovore pre BBC uviedol, že dostal tzv. terapeutickú výnimku na liečbu jeho astmy. "Malo to čisto lekárske opodstatnenie, nesnažil som sa získať neférovú výnimku. Žiaľ, keď patríte k najlepším, často sa dostanete do tieňa podozrenia. Zvlášť, keď súťažíte v tak zdiskreditovanom odvetví," povedal britským novinárom Wiggins, ktorý priznal, že v rokoch 2011 až 2013 dostal tri injekcie protizápalových liekov. Jeho aj dokumenty iných prominentných športovcov ukradla v septembri ruská hekerská skupina Fancy Bear z databázy Svetovej antidopingovej agentúry (WADA).


Riziko chudoby alebo sociálneho vylúčenia na Slovensku klesá

Darí sa plniť plán, tvrdí ministerstvo práce.

BRATISLAVA. Miera rizika chudoby alebo sociálneho vylúčenia na Slovensku klesá. Vláde sa tak darí plniť plán, a to vymaniť z rizika chudoby najmenej 170-tisíc ľudí do roku 2020. Tvrdí to ministerstvo práce v informácii o vyhodnotení plnenia úloh vyplývajúcich z aktualizácie Národnej rámcovej stratégie podpory sociálneho začlenenia a boja proti chudobe, ktorú vzala v stredu na vedomie vláda. Na základe zisťovania EU SILC 2018 bolo na Slovensku v riziku chudoby alebo sociálneho vylúčenia približne 872 301 ľudí, čo predstavovalo 16,3 percenta z celkového počtu obyvateľov. Za desať rokov sa podarilo vymaniť z rizika chudoby alebo sociálneho vylúčenia približne 239-tisíc ľudí, čím sa podľa rezortu práce napĺňa národný cieľ až na 140,4 percenta. Vlani podľa ministerstva práce boli hlavné opatrenia na zníženie chudoby alebo sociálneho vylúčenia rozpracované v rámci Národného programu reforiem 2019 a podrobnejšie v Akčnom pláne Národného programu reforiem. "Slovensko sa snaží o zníženie rizika chudoby a sociálneho vylúčenia posilnením a podporou opatrení sociálneho začlenenia," uviedlo ministerstvo. Cieľovou skupinou na úrovni Európskej únie sú ľudia žijúci v riziku chudoby, s nízkym príjmom, alebo aj žijúci v rodinách, v ktorých nikto nepracuje, alebo pracuje iba príležitostne. Ministerstvo konštatuje, že bolo prijatých viacero opatrení, ktoré prispeli k zníženiu dlhodobo nezamestnaných na Slovensku. Vláda sa zamerala aj na zvyšovanie cieleného poskytovania verejných služieb zamestnanosti a zvyšovanie účinnosti aktívnych opatrení na trhu práce. Medzi priority patrí aj podpora zamestnanosti mladých ľudí, ako napríklad aj podpora rovnováhy medzi rodinným a pracovným životom. Pokračovalo sa aj v podpore marginalizovaných rómskych komunít.


Rusko zadržalo veľkú skupinu severokórejských rybárov

Rybári pytliačili vo výsostných vodách Ruskej federácie.

MOSKVA. Rusko v piatok oznámilo, že zadržalo viac než 260 severokórejských rybárov, ktorí pytliačili v jeho výsostných vodách pri brehoch ruského Ďalekého východu. K masovému zadržaniu došlo po tom, ako ruské úrady minulý týždeň zadržali v Japonskom mori vyše 160 rybárov z Kórejskej ľudovodemokratickej republiky (KĽDR), informuje tlačová agentúra AFP. Federálna bezpečnostná služba Ruskej federácie (FSB) oznámila, že zastavila "tri škunery a päť motorových člnov" s 262 Severokórejčanmi na palube. Rybári nekládli odpor a boli prevezení do prístavného mesta Nachodka. Ruské úrady u nich zhabali približne 30.000 kusov kalmarov a ilegálne rybárske zariadenia. FSB minulý týždeň oznámila, že traja ruskí pobrežní strážcovia utrpeli zranenia pri potýčkach so severokórejským rybárskym člnom, ktorý vykonal "ozbrojený útok". Pri zadržaní dvoch škunerov a 11 motorových člnov, na ktorých sa plavilo 161 Severokórejčanov, pomáhala pobrežná hladka, lietadlá a špeciálne sily. Títo rybári boli taktiež prevezení do Nachodky, pričom jeden z nich následkom ťažkých poranení zomrel, spresnila FSB. Moskva si po incidente predvolala diplomatického zástupcu KĽDR, ktorému tlmočila "vážne znepokojenie" nad situáciou. Ruské pobrežné hliadky na ruskom Ďalekom východe pomerne často zadržiavajú severokórejských rybárov, z ktorých mnohí sa plavia na jednoduchých drevených člnoch. Niektorí následne putujú do väzenia. O práva rybolovu v Japonskom mori, ktoré obmýva brehy Ruska, Japonska a oboch Kóreí, sa vedú časté spory. KĽDR v júli prepustila ruskú rybársku loď s 15-člennou posádkou a dvoma Juhokórejčanmi na palube po tom, ako ju zadržali za porušenie vstupných nariadení.


Kultúrny výbor odobril vznik Fondu pre kultúru národnostných menšín

Výbor schválil aj pristúpenie Slovenska k revidovanému Dohovoru Rady Európy o filmovej koprodukcii.

BRATISLAVA. Vznik novej verejnoprávnej inštitúcie, ktorá bude koordinovať finančnú podporu pre kultúru národnostných menšín, má zelenú aj od Výboru Národnej rady pre kultúru a médiá. Jeho členovia na utorňajšom rokovaní odobrili návrh zákona o fonde a odporučili jeho schválenie aj v pléne. N ávrh zákona posunuli 28. marca poslanci do 2. čítania, o novej verejnoprávnej inštitúcii budú rokovať na aktuálnej májovej schôdzi. Ako uviedol na utorňajšom rokovaní výboru minister kultúry Marek Maďarič (Smer), kreovanie nového fondu vyplýva nielen z programového vyhlásenia vlády, ale i kontinuálnej snahy rezortu kultúry postupne transformovať grantový systém na verejnoprávne fondy. "Vychádza i z dobrej skúsenosti fungovania takýchto fondov - Fondu na podporu umenia (FPU) a Audiovizuálneho fondu (AvF)," uviedol Maďarič. "Prostriedky pre kultúru národnostných menšín budú prerozdeľované efektívnejšie, budú viac zohľadňovať potreby kultúry národnostných menšín," dodal minister. V samotnom fonde by malo pracovať podľa jeho slov desať zamestnancov, náklady na prevádzku fondu by mali predstavovať približne štyri percentá z celkovej sumy osem miliónov eur, s ktorými bude fond disponovať. "Tých osem miliónov je približne polovica sumy, o ktorú sa žiadatelia v súčasnosti celkovo uchádzajú," doplnil Maďarič. Kreovanie fondu vychádza z programového vyhlásenia vlády a má čiastočne nahradiť súčasný dotačný program Kultúra národnostných menšín v gescii Úradu vlády SR. Namiesto súčasnej sumy 4,5 milióna eur v dotačnom programe bude mať fond podľa legislatívneho návrhu k dispozícii osem miliónov eur zo štátneho rozpočtu. Pôsobnosť v oblasti podpory kultúry národnostných menšín má takisto z Úradu vlády SR prejsť na Ministerstvo kultúry SR, z ktorého rozpočtovej kapitoly budú fondu poskytnuté prostriedky. Rezort kultúry odhaduje, že v prípade schválenia zákona by malo prísť ku kreovaniu orgánov fondu tak, aby v druhej polovici roka inštitúcia naformulovala prvé dotačné výzvy pre rok 2018. Fond bude poskytovať finančné prostriedky na osvetovú, vzdelávaciu i edičnú činnosť, podporovať bude umeleckú tvorbu, organizáciu kultúrnych podujatí, vedu i výskum v oblasti kultúry, rovnako tak edukačné aktivity prispievajúce k bližšiemu spoznaniu a porozumeniu medzi občanmi slovenskej národnosti a občanmi patriacimi k národnostným menšinám a etnickým skupinám. Podpora bude zameraná aj na ochranu, odborné spracovanie, digitalizáciu kultúrneho dedičstva národnostných menšín i na aktivity zástupcov národnostných menšín v oblasti kreatívneho priemyslu. Finančné prostriedky bude fond poskytovať formou dotácie alebo štipendia za splnenia podmienok ustanovených zákonom. O poskytnutí finančných prostriedkov rozhoduje riaditeľ na základe návrhu odbornej rady. Okrem riaditeľa ako štatutárneho a výkonného orgánu fondu a odborných rád budú orgánmi fondu i dozorná komisia ako kontrolný orgán fondu a správna rada. Riaditeľa na základe výberového konania vymenuje minister kultúry. Funkčné obdobie je štvorročné. Tá istá osoba môže byť na pozícii riaditeľa fondu maximálne dve funkčné obdobia za sebou. Odborné rady budú posudzovať prijaté žiadosti o podporu a budú zriadené pre všetky štátom uznané národnostné menšiny na Slovensku a jedna pre rozvoj a podporu interkultúrneho dialógu. Rady budú mať päť členov. Nadpolovičnú väčšinu členov odbornej rady vymenúva a odvoláva riaditeľ na návrh organizácií príslušných národnostných menšín. Ostatných členov vymenúva a odvoláva riaditeľ bez návrhu. Funkčné obdobie člena odbornej rady je dvojročné. Dozorná komisia má päť členov, ktorých vymenúva a odvoláva minister. Jedného člena vymenúva na návrh ministra financií SR, jedného člena na návrh príslušného výboru Rady vlády pre ľudské práva, národnostné menšiny a rodovú rovnosť a jedného člena na návrh splnomocnenca vlády pre národnostné menšiny. Dvoch členov môže podľa návrhu vymenovať minister bez návrhu. Funkčné obdobie členov dozornej komisie trvá štyri roky. Rovnako je tomu aj v prípade členov správnej rady. Tá má mať 15 členov, po jednom zástupcovi každej národnostnej menšiny a ďalších dvoch vymenuje minister a riaditeľ fondu. Členovia Výboru pre kultúru a médiá na svojom rokovaní odobrili aj pristúpenie SR k revidovanému Dohovoru Rady Európy (RE) o filmovej koprodukcii. Cieľom revidovaného dokumentu je práve reagovať na zmeny, ktoré sa do oblasti filmovej koprodukcie premietli od prijatia dohovoru v roku 1992. Ministerstvo kultúry SR v predkladacom materiáli upozornilo, že po viac ako 20 rokoch od podpísania dohovoru sa podoba európskej filmovej produkcie výrazne zmenila. Rezort v tejto súvislosti poukázal na to, že nové technológie zmenili spôsoby výroby, distribúcie a uvádzania filmových diel. "K výraznému vývoju došlo v oblasti finančnej podpory audiovízie na národnej a regionálnej úrovni, znásobili sa finančné stimuly a mnohé menšie európske krajiny sa snažia posilniť svoje medzinárodné aktivity v oblasti filmu. Európsky filmový priemysel sa vo všeobecnosti stáva čoraz viac otvorený partnerstvám z celého sveta," upozornilo ministerstvo kultúry. Ako ďalej konštatuje, cieľom revízie dohovoru je vyrovnať sa so spoločenskými, finančnými a technickými zmenami a zabezpečenie jeho kontinuálnej relevancie, ktorá smeruje k rozvoju medzinárodnej filmovej koprodukcie. Dokument spresňuje oblasť pôsobenia Dohovoru, podmienky priznania koprodukčného štatútu či otázku zrovnoprávnenia filmových diel vyrobených v mnohostrannej koprodukcii s národnou filmovou tvorbou. Revidovaný dohovor bol otvorený na podpis členskými štátmi Rady Európy a ostatnými štátmi, ktoré sú zmluvnými stranami Európskeho kultúrneho dohovoru, 30. januára pri príležitosti 46. filmového festivalu v Rotterdame.


Tesla v druhom kvartáli viac ako zdvojnásobila tržby

Americký výrobca elektromobilov však aj tak prehĺbil svoju stratu.

PALO ALTO. Americký výrobca elektromobilov Tesla v 2. kvartáli prehĺbil svoju stratu, aj keď sa jeho tržby viac ako zdvojnásobili. Dôvodom boli výdavky spojené s uvedením nového Modelu 3 na trh. Napriek tomu výsledky Tesly prekonali očakávania analytikov a vedenie firmy uviedlo, že je na dobrej ceste k dosiahnutiu cieľového objemu produkcie Modelu 3. Tržby Tesly v 2. kvartáli 2017 stúpli až na 2,79 miliardy USD (2,36 miliardy eur) z 1,27 miliardy USD v rovnakom období minulého roka a prekonali prognózu Wall Street, ktorá počítala s tržbami 2,5 miliardy USD. Čistá strata spoločnosti však v 2. štvrťroku tohto roka vzrástla o 15 % na 336 miliónov USD z 293 miliónov USD pred rokom. Ale po úprave a prepočítaní na akciu zaznamenala Tesla stratu 1,33 USD, čo je menej ako strata 1,88 USD/akcia, ktorú jej predpovedali analytici. Tesla sa v stredu (2.8.) pokúsila upokojiť investorov a ubezpečila ich, že dokáže splniť vysoké výrobné ciele pre svoj nový lacnejší Modelu 3, ktorý začala dodávať na trh 28. júla. Aj dopyt po Modeli S a Modeli X narastá. Tesla v 2. štvrťroku vynaložila 1 miliardu USD na príchod Modelu 3 na trh. Otvorila 29 nových obchodov a servisných centier a plánuje tiež zdvojnásobiť počet rýchlonabíjacích staníc v tomto roku na 10.000 po celom svete. Spoločnosť Tesla zaznamenala výrazný nárast aj v oblasti výroby a skladovania energie, ktorá sa podieľala približne 14 % na jej tržbách. Tesla kúpila výrobcu solárnych panelov SolarCity koncom minulého roka. Firma v 2. štvrťroku začala prijímať objednávky na svoju novú solárnu strešnú krytinu, ktorú už inštaluje na domy svojich zamestnancov, vrátane šéfa firmy Elona Muska. Tesla minulý mesiac získala kontrakt na vybudovanie obrovského systému skladovania energie v južnej Austrálii.


Futbalisti USA zdolali Panamu a ovládli skupinu, čaká ich Curacao

Panama vo štvrťfinále narazí na Jamajku.

KANSAS CITY. Futbalisti USA postúpili do štvrťfinále CONCACAF Gold Cupu z prvého miesta D-skupiny. Rozhodli o tom v noci na štvrtok v záverečnom skupinovom zápase v Kansas City, v ktorom si poradili s Panamou 1:0. Jediný gól domácich Američanov strelil v 66. minúte "nožničkami" útočník Jozy Altidore. Oba tímy mali miestenku vo vyraďovacej fáze istú už pred vzájomným súbojom. USA vyhrali skupinu s plným počtom 9 bodov a v nedeľu narazia vo štvrťfinále na Curacao. Panama skončila so šiestimi bodmi na druhom mieste a vo štvrťfinále narazí v ten istý deň na víťaza C-skupiny Jamajku. D-skupina: Trinidad a Tobago - Guyana 1:1 (0:0) Góly: 80. Molino - 54. Danns Panama - USA 0:1 (0:0) Gól: 66. Altidore


Zomrel gitarista Robert Fisher, hlas formácie Willard Grant Conspiracy

Vlani mu diagnostikovali rakovinu, v nedeľu svoj boj o život prehral.

NEW YORK/LONDÝN. Robert Fisher, spoluzakladateľ, jediný stály člen, gitarista a spevák americkej skupiny Willard Grant Conspiracy, prehral v nedeľu boj s rakovinou, ktorú mu diagnostikovali vlani.Informovalo o tom v pondelok prostredníctvom sociálnych sietí britské vydavateľstvo Loose Records & Music.Robert Fisher podľa oznámenia spoločnosti nebral ohľad na svoje zdravotné problémy a pracoval na skladbách pre svoj v poradí 11. album. Práve on stál v polovici 90. rokov v Bostone pri zrode skupiny Willard Grant Conspiracy.Fisher bol však jeho stálym členom, popri ňom sa na projekte ponúkajúcom alternatívnu country alebo folkrockovú hudbu podieľalo okolo 30 rôznych hudobníkov. Práve jeho hlboký hlas a smutné texty o samote a beznádeji dávali nahrávkam osobitý charakter, pričom Fisher bol často porovnávaný s Johnnym Cashom i Johnom Caleom.


Každú noc sa pýta, kde je. Špičkový americký kontrabasista konečne vystúpi u nás

Ron Carter kombinuje aj nekombinovateľné. Akurát nemá čas si to vypočuť.

BRATISLAVA. Za určitých okolností mohol taký nápad skončiť pohromou. V roku 1990 kontrabasista Ron Carter a akordeonista Richard vydali album džezových duet nazvaný Panamanhattan, ktorý vznikol počas živého vystúpenia v Paríži. Takýto mix nástrojov, vášnivých a rafinovaných duet je v rámci džezu nezvyčajný. No pre dvoch svetovo uznávaných virtuóznych hudobníkov a majstrov džezovej improvizácie to bola brnkačka. Obaja budú 4. novembra prvý raz vystupovať na Slovensku, ich koncert je v bratislavskom Ateliéri Babylon. Od vzniku albumu už prešlo dvadsaťpäť rokov, no Ron Carter ho ešte nepočul. „Bolo to celé narýchlo. Mali sme krátku skúšku, nahrali sme to a odišiel som do New Yorku.“ Povedal usmievavý osemdesiatnik plný energie, ešte keď sme sa stretli v marci vo Viedni. „Keď mi promotér poslal kópiu nahrávky, v duchu som si hovoril: Keď bude príležitosť, vypočujem si to. Ale prešli dve dekády a stále som si nenašiel čas.“ Ron Carter je veľmi zaneprázdnený človek. Bol pilierom americkej džezovej scény ako hudobník, skladateľ a učiteľ viac než 50 rokov. Jeho dlhá a plodná kariéra mu zabezpečuje miesto jednej z najviac uznávaných postáv v histórii americkej hudby. V šesťdesiatych rokoch pôsobil v legendárnom Miles Davis Second Great Quintet, kde hrával s takými menami ako Herbie Hancock, Wayne Shorter a Tony Williams. Albumy E.S.P., Nefertiti, Water Babies, Miles Smiles, Sorcerer, Filles De Kilimanjaro sa stali modlou. Na bratislavskom koncerte ponúkne s Richardom Gallianom výber džezových štandardov a originálnych kompozícií. Na albume Panamanhattan je deväť skladieb, tri sú dielom Cartera a štyrmi kompozíciami prispel Galliano. Skladby sú kombináciou starého šarmu a džezového modernizmu plného melodickosti, lyrizmu a sú nenáročné na počúvanie. Toto je program ich európskeho turné. „Odozva publika bola ohromujúca,“ hovorí Carter. „Nedostali sme žiadne kritické recenzie, takže neviem, čo si média myslia. Ľudia, ktorí si nás však prišli vypočuť, reagovali veľmi dobre, takže ľudom z nejakého dôvodu páči.“ Marcový koncert vo Viedni mali vypredaný. Po každej skladbe znel mohutný potlesk a poslucháči si na konci vypýtali ešte dva prídavky. Súhra tohto dua predstavuje najvyššiu úroveň hudobného remesla. Kdekoľvek Galliano išiel, Carter tam bol. Bola to hudobná konverzácia, v ktorej si boli obaja rovní, v ktorej si plynulo vymieňali nápady, akoby jeden druhého poznali celý život. „Jedna z ťažkostí, ktoré mám pri hre s akordeónom, je, že tento nástroj je schopný podstatne zvýšiť svoju hlasitosť a to veľmi náhle,“ hovorí Carter. „Ak na kontrabase zahráte tón, jeho intenzita sa veľmi rýchlo znižuje. Richard je schopný hrať v rovnakej hlasitosti aj celý deň. Keď príde na jeho sólo, môžem sa posadiť a počúvať. Vždy som udivený, ako je schopný zachovať charakter nástroja a zároveň neskutočne improvizovať.” Hovorí sa, že kariéra veľkých umelcov má niekoľko fáz. Aj Ron Carter sa obhliada späť na vývoj svojej kariéry, na všetkých tých skvelých hudobníkov, s ktorými hral. Má 80 rokov. Nahrával s menami Herbie Hancock, Chick Corea, Grace Slick, Paul Simon, Stanley Turrentine, Grover Washington jr., Harry Connick jr., George Benson, Billy Joel či A Tribe Called Quest. Dvadsať rokov bol učiteľom hudby na City Collegue of New York. Od roku 2008 učí džezový kontrabas na prestížnej newyorskej Julliard School. Dvakrát vyhral Grammy Awards – jednu z nich za prácu na snímke Round Midnight z roku 1986, ktorá je považovaná za jeden najlepších džezových filmov všetkých čias. Každé takéto hranie vníma ako vyučovaciu hodinu s majstrom – profesorom. Carter si nemyslí, že už dosiahol vrchol svojej kariéry. Po všetkých vystupovaniach s rozličnými ľuďmi a hraniach rozličných štýlov, sám seba nepovažuje za dokonalého umelca. V podstate to cíti naopak. Stále sa pokúša zvládnuť základné veci – hrať správny akord na správnom mieste a v správnu dobu. Považuje sa za poctivého poslucháča, ktorý nikdy neprestane kritizovať vlastné hranie a každú noc vyhodnocuje, kde je a kde by mal byť. „Niekedy nehrám veľmi dobre, a to ma rozčuľuje,“ hovorí. „Mal som pár úžasných momentov, ale brať tieto momenty ako vrchol by nebolo šťastné, pretože by som už nemal priestor na zlepšovanie. Sú vzostupy a pády v emocionálnom zmysle, to áno, ale v kariére ešte stále hľadám vrcholy.“


Kenský súd anuloval výsledky augustových prezidentských volieb

Verejnosť na výsledky reagovala oslavami, ale aj násilnými protestmi.

NAIROBI. Kenský najvyšší súd anuloval výsledky augustových prezidentských volieb, ktorých víťazom sa stal súčasný prezident Uhuru Kenyatta. Informovala o tom agentúra DPA. Kenyatta získal v hlasovaní, ktoré sa uskutočnilo 8. augusta, podporu 54,27 percent voličov, zatiaľ čo opozičný kandidát Raila Odinga dostal 44,74 percenta hlasov. Odinga výsledky prezidentských volieb ihneď odmietol ako podvod, zahraniční pozorovatelia ich však označili za vierohodné. Verejnosť na ne zareagovala oslavami, ale aj násilnými protestmi.


Nemec si našiel nový klub, bude hrávať v Rumunsku

Pre chýbajúci angažmán nebol Nemec v poslednej nominácii reprezentačného trénera Jána Kozáka.

BUKUREŠŤ. Slovenský futbalový reprezentant a účastník tohtoročných majstrovstiev Európy vo Francúzsku Adam Nemec bude pokračovať vo svojej kariére v drese rumunského klubu FC Dinamo Bukurešť. Nový zamestnávateľ tohto 31-ročného útočníka o tom informoval v utorok prostredníctvom svojho oficiálneho webu. Nemec mal do Bukurešti prestúpiť už v polovici júla. Podľa viacerých rumunských zdrojov transferu najskôr stáli v ceste finančné požiadavky slovenského zakončovateľa.Adam Nemec naposledy hrával za holandský Willem II Tilburg. V minulosti pôsobil aj v Žiline, Aue, Genku, Kaiserslauterne, Ingolstadte, Unione Berlín a New York City FC. Na svojom konte má 24 reprezentačných štartov a šesť gólov v národnom drese. Práve pre chýbajúci angažmán nebol v nominácii trénera SR Jána Kozáka na nedeľňajší trnavský duel proti Anglicku (0:1) v rámci F-skupiny európskej časti kvalifikácie o postup na MS 2018 do Ruska.Dinamo Bukurešť figuruje po 6. kolách najvyššej rumunskej dlhodobej súťaže 2016/2017 na 2. priečke s 12 bodmi, jeho mestský rival Steaua má o dva body viac.


Cesta do Krahúľ je pre skrížené kamióny úplne uzatvorená

KREMNICA. Cesta I/65 od Kremnice po Krahule je aktuálne úplne uzavretá. Podľa informácií z Operačného strediska Krajského riaditeľstva Policajného zboru v Banskej Bystrici je dôvodom skríženie dvoch kamiónov. Cesta bude uzavretá až do odstránenia prekážky. Na cestách III. triedy v oblasti Kremnice sa na vozovke miestami nachádza utlačený sneh s hrúbkou jedného centimetra. Informuje o tom na svojej stránke Slovenská správa ciest. Slovenský hydrometeorologický ústav vydal výstrahu prvého stupňa pre celé stredné Slovensko pred tvorbou poľadovice. Ako informuje na svojej internetovej stránke, výstraha platí do 10.00 h. SHMÚ tiež varuje pred silným vetrom, ktorý môže v častiach Prešovského a Košického kraja krátkodobo dosiahnuť rýchlosť 90 až 110 kilometrov za hodinu. V tejto súvislosti vydali výstrahu 1. stupňa, ktorá platí do sobotňajšieho rána do 3.00 h.


Trápenie Lobotkovej Celty pokračuje, Atlético Madrid znížilo odstup od Barcelony

MADRID. Futbalisti Celty Vigo pokračujú v najvyššej španielskej súťaži v nevýrazných výkonoch. V nedeľňajšom súboji 26. kola La Ligy prehrali na pôde Eibaru 0:1 a sériu bez víťazstva natiahli na štyri zápasy. Slovenský stredopoliar Stanislav Lobotka odohral za hostí celý duel. Po bezgólovom prvom polčase mohol dostať domácich do vedenia v 67. minúte Brazílčan Charles, ale nariadený pokutový kop nepremenil. Eibar sa dočkal tri minúty pred koncom riadneho hracieho času, keď o jeho víťazstve rozhodol Sergio Enrich. Celta z uplynulých štyroch stretnutí vyťažila iba bod a v tabuľke jej patrí až sedemnáste priečka, od pásma zostupu ju delia len dva body. Eibar pretrhol minisériu troch prehier a figuruje na priebežnom deviatom mieste. Hráči Atlética Madrid nastúpili na ihrisku San Sebastiánu, kde zvíťazili 2:0. Oba góly hostí vsietil španielsky útočník Álvaro Morata. Atlético je v tabuľke na druhom mieste, sedem bodov za vedúcou Barcelonou a s päťbodovým náskokom pred svojím mestským rivalom Realom Madrid. Gól: 87. Enrich /stredopoliar Stanislav Lobotka (Celta) odohral celý zápas/ Góly: 75. Joaquin - 20. Cabrera, 44. Mata Góly: 30. a 32. Morata ČK: 62. Koke (Atlético Madrid) po druhej ŽK Góly: 49. Rodrigo, 89. Gameiro


Ornitológovia napočítali vyše 1300 myšiarok ušatých na 53 lokalitách

Myšiarka ušatá je druh sovy, ktorý možno vidieť aj uprostred sídliska.

BRATISLAVA. Rekordných 1353 myšiarok ušatých napočítali túto zimu ornitológovia a dobrovoľníci na 53 zimoviskách na Slovensku. Organizácia Ochrana dravcov na Slovensku uskutočňuje pravidelné sčítavanie myšiarok ušatých už od roku 1992 s cieľom získať informácie o počte a lokalizácii zimujúcich sov, od minulého roku zapojili do mapovania zimovísk aj širokú verejnosť. Dosiahol sa tak rekordný údaj v rámci histórie sčítavania myšiarok ušatých na Slovensku. „Ochrana dravcov na Slovensku dlhodobo realizuje monitoring zimovísk s cieľom zozbierať informácie o zimujúcich myšiarkách ušatých. Minulý rok sme vyskúšali experiment a do mapovania zimovísk sme zapojili širokú verejnosť. Podarilo sa nám tak dosiahnuť rekord,“ povedal Tomáš Veselovský z organizácie. Dodal, že získané informácie sú cennými údajmi, ktoré pomáhajú pri aktívnej ochrane toho druhu sovy. Veselovský vysvetlil, že myšiarka ušatá je druh sovy, ktorý možno vidieť aj uprostred sídliska. Počas zimy spoločne oddychujú až desiatky jedincov na stromoch v obciach a mestách, najčastejšie v skupine ihličnatých stromov v okolí parkov, škôl a kostolov. „Prítomnosť myšiarok ušatých nám prezradia vývržky pod stromom. Ide o nestrávené zvyšky potravy - srsť, kosti a perie, ktoré sovy počas dňa vyvrhujú. Samotné myšiarky ušaté sa dobre maskujú. Keď sa ale pozorne zadívate do koruny stromu, môžete ich uvidieť desiatky. Ako prvé vás upútajú veľké, oranžové oči. Keď vás táto sova zazrie, narovná sa a na hlave vztýči pierka, ktoré vyzerajú ako ušká,“ uviedol Veselovský. Myšiarky sú podľa neho užitočné hlavne poľnohospodárom. Odborníci z Katedry ekológie a environmentalistiky Univerzity Konštantína Filozofa v Nitre, ktorí dlhodobo skúmajú zloženie potravy myšiarky ušatej, zistili, že až 90 percent jej potravy tvorí hraboš poľný, ktorý spôsobuje škodu na poľnohospodárskych plodinách. „Obyvateľov sídlisk zas poteší, že myšiarka ušatá loví aj myši a menšie potkany. Zvyšok potravy tvoria ďalšie druhy hlodavcov, hmyzožravce a v malej miere vtáky ako sýkorky a vrabce,“ doplnil Veselovský.


Črtá sa spolupráca Mosta a SMK? Strany chcú, aby mala maďarská menšina zastúpenie v parlamente

BRATISLAVA. Hlavným cieľom rokovaní medzi Mostom-Híd a Stranou maďarskej komunity (SMK) je zabezpečenie parlamentného zastúpenia maďarskej komunity na Slovensku po voľbách v roku 2020. Zhodli sa dnes na tom na spoločnom rokovaní predstavitelia oboch strán. „Delegácia strany Most-Híd prišla na stretnutie s pracovnou verziou dokumentu, ktorý načrtáva možné podmienky spolupráce. Účastníci rokovania sa dohodli, že po tom, ako Republikové predsedníctvo SMK prerokuje predložený dokument, v čo najkratšom čase si znovu sadnú za rokovací stôl," informovala agentúru SITA tlačová tajomníčka SMK Helena Fialová. SMK na dnešnom rokovaní zastupoval predseda strany József Menyhárt, predseda republikovej rady Péter Őry, podpredsedníčka Ildikó Agócs Kőrösi a člen predsedníctva Gyula Bárdos. Zo strany Most-Híd boli prítomní v centrále SMK predseda strany Béla Bugár, podpredseda Ábel Ravasz a členovia predsedníctva Rudolf Chmel a Elemér Jakab. Obe strany o možnej spolupráci rokovali už 11. júla. „Počas rokovania boli nastolené štyri možnosti - kandidovať samostatne, spoločná kandidatúra na kandidátke Mosta-Híd, vytvorenie novej volebnej strany alebo koalícia, na ktorú sa vzťahuje sedempercentné kvórum. Počas rokovania sa potvrdilo, že dve z týchto riešení nie sú reálne a to spoločná kandidatúra na kandidátke Mosta-Híd a vytvorenie novej volebnej strany," informovalo vtedy agentúru SITA tlačové oddelenie Mosta-Híd.


Pedagogický ústav sa zapojí do projektu na zlepšenie zdravia školákov

Projekt má skvalitniť telesnú výchovu v základných školách, v mimoškolských aktivitách a centrách voľného času.

BRATISLAVA. Štátny pedagogický ústav (ŠPÚ) bude spolupracovať na realizácii projektu, ktorý má ozdraviť populáciu v základných školách. Dohodli sa na tom riaditeľ ŠPÚ Ľudovít Hajduk a predseda občianskeho združenia Slovenský orol, projektový manažér zámeru ozdravenia populácie prostredníctvom telesnej výchovy v školách. Projekt, ktorý podporilo Ministerstvo školstva, vedy, výskumu a športu (MŠVVaŠ), má skvalitniť telesnú výchovu v základných školách, v mimoškolských aktivitách a centrách voľného času. Cieľom procesu je podpora duševného a telesného zdravia populácie, duševnej rovnováhy, prevencia proti civilizačným chorobám a ochrana pred stresom. TASR o tom informovala odborná asistentka riaditeľa ŠPÚ Andrea Galovičová. "Koncom marca spoločne zrealizujeme úvodné kolokvium pre sformulovanie úloh projektu za rezort školstva a súčasne odovzdáme menovacie dekréty členom pracovnej komisie pre tento projekt", uviedol riaditeľ ŠPÚ Ľudovít Hajduk. Súčasne dodal, že "ich prvou úlohou bude navrhnúť zoznam minimálneho štandardného vybavenia telocviční základných škôl, ako aj základného technického vybavenia pre telocvik v rámci mimoškolských aktivít vrátane centier voľného času". ŠPÚ zároveň zaradí do svojho edičného plánu metodickú príručku Projekt ozdravenia populácie. Na príprave zámeru budovania výskumno-vývojového a realizačného prostredia, podporeného propagačnými aktivitami v oblasti telovýchovy formou vedecko-technických služieb v podmienkach Slovenska budú participovať štyri rezorty - MŠVVaŠ, Ministerstvo zdravotníctva, Ministerstvo obrany a Ministerstvo vnútra. Súčasťou projektu, ktorého realizácia má byť ukončená koncom tohto roka, je aj pilotné overenie zámeru na 15 až 20 základných školách na Slovensku. Podrobnosti budú zverejnené na webovom portáli projektu.


Západné Čechy opäť zasiahlo zemetrasenie

CHEB. Oblasť západných Čiech zasiahlo v noci na piatok zemetrasenie, ktoré malo podľa Európskeho stredomorského seizmologického centra (EMSC) magnitúdu 3,5. K otrasom podľa tohto zdroja došlo o 01.36 h SELČ, vychádzali z hĺbky osem kilometrov a ich epicentrum bolo zhruba štyri kilometre severovýchode od mesta Luby, informovalo EMSC na svojej webstránke. Trochu iné údaje uvádza Geofyzikálny ústav Akadémie vied ČR. Podľa jeho zatiaľ len predbežných meraní malo zemetrasenie magnitúdu len 3,2, vychádzalo z hĺbky 6,65 kilometra a jeho epicentrum ležalo pri meste Nový Kostel. K týmto citeľným otrasom došlo v regióne Chebsko a Sokolovsko. Práve tam sa v máji tohto roka vyskytol seizmický roj s maximálnou magnitúdou 3,8, uviedol ďalej geofyzikálny ústav. Dodal, že piatkové zemetrasenie je tak zrejme dozvukom práve tejto májovej aktivity. Najsilnejšie otrasy sa v Chebsku vyskytli na prelome rokov 1985 a 1986, keď dosiahli silu 4,6 stupňa a vznikali trhliny v stenách alebo sa zrútili komíny na domoch. Posledné silnejšie otrasy s magnitúdou 4,3 sa v tejto oblasti vyskytli v roku 2014.